"Milli komandanın bütün qarşılaşmaları önəmlidir"\n09:16 09-10-2019 | 64 | İdman\n“Səfərimiz yaxşı keçdi. Amma ümumilikdə, ilk dəfədir ki, heyətlə bağlı bu qədər ciddi problemlərimiz var. Üç futbolçumuz cəzalı durumdadır, iki futbolçumuzun zədəli olması bəlli idi, son anda isə məlum oldu ki, Qara Qarayevin də zədə ucbatından sabahkı oyunu buraxacağı ilə bağlı ehtimal yüksəkdir”.\nAFFA-nın saytı xəbər verir ki, bu sözləri futbol üzrə milli komandamızın baş məşqçisi Nikola Yurçeviç deyib.\nBu gün “Bəhreyn Milli Stadionu”nda Bəhreyn yığması ilə yoldaşlıq oyunu keçirəcək Azərbaycan milli komandasının baş məşqçisi oyunöncəsi brifinqdə bunları söyləyib:\n“Bununla belə, Bəhreyn yığması ilə yoldaşlıq oyununun Macarıstan millisinə qarşı keçirəcəyimiz qarşılaşmanın qlobal mənada testi, yoxlaması olduğunu düşünmürəm. Bu oyun bəzi futbolçularımızın müxtəlif aspektlərdən nə dərəcədə hazırlıqlı olmasını müəyyənləşdirmək baxımından bizim üçün vacibdir.\nTəbii ki, daha çox Macarıstan millisi ilə keçirəcəyimiz oyun barədə düşünürük. Hava şəraitinin, yüksək temperaturun bizim üçün problem yarada biləcəyini ehtimal etmirəm. İndiki halda iqlim şərtləri futbolçuların xarakter göstərməsi baxımından əhəmiyyət kəsb edir.\nİstənilən halda, milli komanda səviyyəsində əhəmiyyətsiz oyun olmur. Yoldaşlıq və ya seçmə mərhələ oyunu olmasından asılı olmayaraq, milli komandanın bütün qarşılaşmaları önəmlidir”.


Bu gün böyük fateh Nadir şah Əfşarın doğum günüdür. – Transqafqaz\nAraz Şəhrilinin “Makedoniyalı İsgəndər və Nadir şah Əfşar: tale oxşarlıqları” məqaləsi\nMAKEDONİYALI İSGƏNDƏR VƏ NADİR ŞAH ƏFŞAR : TALE OXŞARLIQLARI\n“Səfəvilər: paralellər, ehtimallar, həqiqətlər” kitabındakı faktlar əsasında hazırlanmışdır\nNadir şah Əfşar Asiyanın sonuncu böyük fatehi idi. Napoleon Bonapart özünü yeni Nadir hesab edirdi. Onu Avropanın Nadir şahı da adlandırırdılar.\nDeyilənə görə, İosif Stalin Nadir şahı və rus çarı İvan Qroznını özünün müəllimləri bilirdi. Bütün ətraf xalqlar və öz təbəələri Nadir şah Əfşarın qarşısında tir-tir əsirdilər.\nO, Rusiya, Osmanlı və Böyük Moğol imperiyalarının ən qorxulu yuxusuna çevrilmişdi. Fransız alimi, türkoloq və yezuit Lui Bazen yazır: “Nadir şah sanki taxt-tac üçün doğulmuşdu. Qəhrəmanlara və böyük hökmdarlara xas olan keyfiyyətləri təbiət ondan əsirgəməmişdi”. Digər fransız alimi, yezuit Pierre Bayen: “Nadir şah Osmanlı imperiyasının dəhşəti, Hindistanın fatehi, bütün Asiyanın hökmdarı idi”.\nMaraqlıdır ki, Səfəvi xanədanının hakimiyyətinə son qoymuş Nadir şah Əfşarı məhz Əhəmənilər sülaləsini süquta uğratmış Makedoniyalı İsgəndərə bənzədərək, ona Şərqin İsgəndəri ləqəbini vermişdilər. Bu iki fateh arasındakı digər oxşarlıqlara (paralellərə) nəzər salaq:\nƏhəmənilər imperiyasının varlığına son qoymuş Makedoniyalı İsgəndər bu imperiyanın qurucusu Böyük Küruşun vəfatından 174 il sonra – e.ə. 356-cı ildə anadan olmuşdur;\n– Səfəvilər imperiyasının varlığına son qoymuş Nadir şah Əfşar bu imperiyanın qurucusu Şah İsmayılın vəfatından 174 il sonra – 1698-ci ildə anadan olmuşdur (digər məlumata görə, o, 1688-ci ildə, başqa bir məlumata əsasən isə, 1689-cu ildə dünyaya gəlmişdir).\nMakedoniyalı İsgəndər oktyabr ayında (başqa ehtimala görə, iyul ayında) anadan olmuşdur;\n– Nadir şah Əfşar da oktyabr ayında anadan olmuşdur (onun noyabrda və ya avqust ayında doğulduğunu göstərən məlumatlar da vardır).\nMakedoniyalı İsgəndərin Orta Asiya yürüşü e.ə. 329-cu ildə başlamışdı. Politimet döyüşündə soğd əyanı Spitamenin başçılıq etdiyi 600 nəfər soğd süvarisi 4.000 hərbçidən ibarət güclü Makedoniya birləşməsini darmadağın etsə də, iki il davam etmiş inadlı mübarizədən və Spitamenin xəyanət nəticəsində həlak olmasından sonra İsgəndər Soqdiananı (Orta Asiyanın böyük bir hissəsini – indiki Özbəkistanı və Tacikistanı) fəth edə bilmişdi;\n– Nadir şah Əfşarın Orta Asiya yürüşü 1740-cı ildə başlamışdı. Buxara ətrafında özbək ordusu üzərində qələbə qazanan Nadir şah Buxara xanlığını ələ keçirmişdi. Pitnak döyüşündə isə Nadir şahın elçilərini qətlə yetirmiş Xivə xanı İlbarsın 30.000 nəfərlik ordusu darmadağın edilmiş, İlbars xan əsir alınaraq edam olunmuş, beləliklə, Orta Asiyanın böyük bir hissəsi (indiki Tacikistan, Özbəkistan və Türkmənistan) Nadir şah Əfşarın nəzarəti altına keçmişdi.\nOrta Asiyanın böyük bir hissəsini işğal etdikdən sonra Makedoniyalı İsgəndər şimal istiqamətində hərbi ekspansiyanı dayandırmış və saka çöllərinə (indiki Qazaxıstana) girməmişdi;\n– Orta Asiyanın böyük bir hissəsini ələ keçirdikdən sonra Nadir şah Əfşar şimal istiqamətində hərbi yürüşünü dayandırmış və qazax çöllərinə (indiki Qazaxıstana) girməmişdi.\nMakedoniyalı İsgəndər Əhəməni şahzadələri Statira və Parisatida ilə evlənmişdi;\n– Nadir şah Əfşar Səfəvi şahzadəsi Raziya Sultanla nikah bağlamış, oğlu Rzaqulu mirzəni isə digər Səfəvi şahzadəsi Fatimə Sultan Bəyimlə evləndirmişdi.\nƏhəmənilərin sonuncu şahı V Artakserks Makedoniyalı İsgəndərin əmri ilə gələcəkdə tarixi Xorasan vilayətinin mərkəzi olacaq Bəlx şəhərində (Əfqanıstanda yerləşir) qətlə yetirilmişdir;\n– Səfəvilərin sonuncu şahı III Abbas Nadir şah Əfşarın oğlu Rzaqulu mirzənin əmri ilə tarixi Xorasan vilayətinin Səbzivar şəhərində (İranın Xorasan-Rəzəvi ostanında yerləşir) qətlə yetirilmişdir.\nMakedoniyalı İsgəndərin əmri ilə qətlə yetirilmiş V Artakserks Əhəmənilər sülaləsinin Əhəməndən başlanan birbaşa xəttinin 18-ci nümayəndəsi (şahı) idi;\n– Nadir şah Əfşarın oğlu Rzaqulu mirzənin əmri ilə qətlə yetirilmiş III Abbas Səfəvilər sülaləsinin Şeyx Səfi əd-Dindən başlanan birbaşa xətinin 18-ci nümayəndəsi (şeyxi, şahı) idi.\nMakedoniyalı İsgəndər e.ə. 329-cu ildə Əhəmənilər sülaləsinin hakimiyyətinə son qoymuş, bundan 2 il sonra – e.ə. 327-ci ildə Hindistan yürüşünə başlamışdı;\n– Nadir şah Əfşar 1736-cı ildə Səfəvilər sülaləsinin hakimiyyətinə son qoymuş, bundan 2 il sonra – 1738-ci ildə Hindistan yürüşünə başlamışdı.\nMakedoniyalı İsgəndərin Hindistan yürüşü e.ə. 325-ci ilədək – 2 il davam etmişdir;\n– Nadir şah Əfşarın Hindistan yürüşü 1740-cı ilədək – 2 il davam etmişdir.\nMakedoniyalı İsgəndərin çox güclü yaddaşı var idi. O, özünün təxminən 30.000 döyüşçüsünün hər birini şəxsən tanıyır, onların hər birinin adını, xarakterini, fərdi xüsusiyyətlərini yaxşı bilirdi;\n– Nadir şah Əfşarın çox güclü yaddaşı var idi. O, zabitlərinin hamısını, sıravi döyüşçülərinin isə böyük əksəriyyətini şəxsən tanıyır, onların hər birinin adını, xarakterini, fərdi xüsusiyyətlərini, hansını nə vaxt və nəyə görə mükafatlandırdığını, yaxud cəzalandırdığını yaxşı bilirdi.\nMakedoniyalı İsgəndər müharibə vaxtı ordunun önündə gedir, döyüş meydanına birinci atılırdı;\n– Nadir şah Əfşar müharibə vaxtı ordunun önündə gedir, döyüş meydanına birinci atılırdı.\nMakedoniyalı İsgəndər işğal etdiyi ölkələrin xalqlarının nümayəndələrini, dünənki düşmənlərini (iranlıları, orta asiyalıları və s.) kütləvi şəkildə öz ordusuna götürür, sonuncular da ona sədaqətlə xidmət edirdilər;\n– Nadir şah Əfşar da ələ keçirdiyi ölkələrin xalqlarının nümayəndələrini, dünənki düşmənlərini (əfqanları, özbəkləri və s.) kütləvi şəkildə öz ordusuna götürür, sonuncular da ona sədaqətlə xidmət edirdilər.\nMakedoniyalı İsgəndər dahi sərkərdə olsa da, ideal dövlət başçısı deyildi;\n– Nadir şah Əfşar dahi sərkərdə olsa da, ideal dövlət başçısı deyildi.\nMakedoniyalı İsgəndərin qurduğu dövlət, əslində, hərbi xunta rejimi idi;\n– Nadir şah Əfşarın da qurduğu dövlət, əslində, hərbi xunta rejimi idi.\nMakedoniyalı İsgəndərin ruhi durumunda problemlər e.ə. 327-ci ildən başlamış, kütləvi qətllərə və cəza tədbirlərinə əl atmışdı. Bu vəziyyət çarın ölüm tarixinə – e.ə. 323-cü ilədək, 4 il davam etmişdi;\n– Nadir şah Əfşarın ruhi durumunda problemlər 1743-cü ildən başlamış, kütləvi qətllərə və cəza tədbirlərinə əl atmışdı. Bu vəziyyət şahın ölüm tarixinə – 1747-ci ilədək, 4 il davam etmişdi;\nBir fərziyyəyə görə, Makedoniyalı İsgəndər e.ə. 323-cü ildə öz sərkərdəsi Antipatr tərəfindən zəhərlənərək öldürülmüşdür (başqa ehtimallara əsasən, o, təsadüfi zəhərlənmədən, sətəlcəmdən, qaraciyər sirrozundan, tif və ya malyariya xəstəliyindən vəfat etmişdir);\n– Nadir şah Əfşar 1747-ci ildə özünün bir qrup sərkərdəsinin həyata keçirdiyi sui-qəsd nəticəsində qətlə yetirilmişdir.\nMakedoniyalı İsgəndər e.ə. 323-cü ilin iyun ayında ölmüş və ya öldürülmüşdür;\n– Nadir şah Əfşar 1747-ci ilin iyun ayında öldürülmüşdür.\nMakedoniyalı İsgəndər sonuncu Əhəməni şahları III Daranın qətlindən 7 il (e.ə. 330-cu il), V Artakserksin qətlindən isə 6 il (e.ə. 329-cu il) sonra ölmüş və ya öldürülmüşdür;\n– Nadir şah Əfşar sonuncu Səfəvi şahları II Təhmasibin və III Abbasın qətlindən (1740) 7 il sonra (1747) öldürülmüşdür.\nMakedoniyalı İsgəndərin bütün oğlanlarını onun ölümündən sonra öz yaxın adamları qətlə yetirmişdilər;\n– Nadir şah Əfşarın bütün oğlanlarını onun ölümündən sonra öz yaxın adamları qətlə yetirmişdilər.\nMakedoniyalı İsgəndərin qurduğu nəhəng imperiya onun ölümündən 2 il sonra – e.ə. 321-ci ildə dağılmışdır (e.ə. 321–320-ci illərdə Makedoniyalı İsgəndərin sərkərdələri və yaxın qohumları arasında birinci vətəndaş müharibəsi baş vermiş, e.ə. 321-ci ildə bağlanmış Triparadisus sazişi ilə imperiyanın əraziləri həmin sərkərdələrin arasında bölünmüşdür);\n– Nadir şah Əfşarın qurduğu nəhəng imperiya onun ölümündən 2 il sonra – 1749-cu ildə dağılmışdır (sözügedən hadisə 1747–1748-ci illərin vətəndaş müharibəsindən və 1749-cu ildə Nadir şahın nəvəsi Şahrux şahı Mir Seyid devirdikdən sonra baş vermişdir. 1750-ci ildə Şahrux şah hakimiyyət başına qayıdıb 1795-ci ilədək dövlətə rəhbərlik etsə də, bu, artıq imperiya deyil, əsasən Məşhəd şəhərini və onun ətrafını əhatə edən kiçik bir xanlıq idi).\nBu paralellərdən bəzilərinin daxili məzmunu zahirindən daha dərindir. Məsələn, Makedoniyalı İsgəndərlə Nadir şahın aqoniya dövrünün 4 il davam etməsi… Müasirlərinin və tarixçilərin əksəriyyətinin qənaətinə görə, Nadir şahın psixoloji vəziyyəti oğlu Rzaqulu mirzəni kor etdirdikdən bir qədər sonra pisləşmiş, 1743-cü ildən etibarən özünü qabarıq şəkildə büruzə vermişdir. Nadir şahın nəhəng imperiyasının süqutu da həmin tarixdən başlamışdır. Lakin Nadirlə İsgəndərin oxşar cəhəti onların hər ikisinin tənəzzül və deqradasiya dövrünün dörd il çəkməsi deyil. Sözsüz ki, tarixlərin üst-üstə düşməsi sırf təsadüfün nəticəsidir. Nadir şahla Makedoniyalı İsgəndəri eyniləşdirən əsas cəhət isə budur ki, onların hər ikisi qanuni sülalələri məhv etmiş, proseslərin təbii axarını pozmuş, formalaşmış sistemləri dağıtmışdılar. Lakin özləri də sistemin tərkib hissəsi olduqlarına görə həmin ictimai-siyasi mühitin məhvindən sonra qalıb inkişaf edə bilməzdilər. Fərq yalnız ondadır ki, Nadir Səfəvilərin noyonu (generalı) kimi əvvəldən sistemin içində idi, İsgəndər isə III Dara üzərində qələbədən sonra özünü Asiyanın və İranın şahı elan etməklə uçub-dağılmaqda olan sistemin içinə girmişdi. O, makedoniyalıları iranlı və baktriyalı qızlarla ailə qurmağa məcbur etmiş, özü də yalnız Əhəməni şahzadələri ilə evlənmişdi. Makedoniyalı İsgəndərin dörd həyat yoldaşından Statira Əhəməni şahı III Daranın, Parisatida Əhəməni şahı III Artakserksin, Barsina Əhəməni nəslindən olan Ərtabazın, Roksana isə Əhəməni əyanı Oksiartın qızı idi. O, yaxın ətrafına, ordusuna keçmiş Əhəməni əyanlarını, zadəganlarını, iranlıları, orta asiyalıları yığmağa, sarayında Əhəməni mərasimlərini tətbiq etməyə, Şərq libasları geyinməyə başlamışdı. Beləliklə, Makedoniyalı İsgəndərin aqibətini batan gəmiyə minən adamın taleyinə də bənzətmək olar.


Halloween nədir və o, Azərbaycanda qeyd olunmalıdırmı?\nAzərbaycanda Halloween: Qərb bütün dünyada xalqları manqurtlaşdırmağa çalışır\n© Photo: WakeUp!! / Youtube\n15:05 31.10.2016 (Yenilənib 17:36 31.10.2016) Qısa URL\nKulturoloq Vüsalə Məmmədova: bu bayrama son zamanlar maraq çox yaranıb və bu gedişlə problemlər yaranacaq.\nBAKI, 31 okt — Sputnik. Azərbaycanda bir çox milli adət-ənənələrə xas olmayan bayramlar keçirilir. Belə bayramlardan biri də son bir neçə ildə məşhurlaşan Halloween (Hellouin) bayramıdır. Son illərdə ölkəmizdə bu bayramı bir çoxları xüsusi geyimlər geyinərək, qrimlənərək keçirirlər. Hətta bəzi orta məktəblərdə bu bayramın keçirilməsi üçün xüsusi hazırlıq görülür.\nAmma ölkədə bir çoxları, bu bayramın bizə yad olduğunu əsas gətirərək onun belə təmtəraqla qeyd olunmasına etiraz edirlər.\nÜmumiyyətlə, Halloween nədir və o, Azərbaycanda qeyd olunmalıdırmı?\nSputnik-in bu suallarını azərbaycanlı mütəxəssislər cavablandırıblar.\nAzərbaycan Turizm Universitetinin baş müəllimi, kulturoloq Vüsalə Məmmədova bildirib ki, bu bayrama son zamanlar maraq çox yaranıb və bu gedişlə problemlər yaranacaq:\n“Halloweenə xüsusi bayram kimi hazırlaşanlar var. Xüsusilə övladlarını Halloween hazırlaşdırmaq onların gələcəkdə bu bayramın milli bayram səviyyəsində keçirilməsinə gətirib çıxaracaq. Mən buna normal baxmıram və belə təntənəli keçirilməsinin əleyhinəyəm.”\nVüsalə Məmmədova onu da qeyd edib ki, belə bayramların əvəzinə milli adət-ənənələri özündə əks etdirən bayramlar təşkil etmək lazımdır.\n“Mənim üçün əcaib sayılan bayramı keçirməkdənsə, onların əvəzinə yallı rəqslərinin festivalını, milli bayramları qeyd edə bilərik. Məsələn, xalçaçılığımız, misgərliyimiz var, onları cəmiyyətə tanıtmaq və uşaqlara aşılamaq üçün müəyyən layihələr həyata keçirmək olar.” – deyə kulturoloq əlavə edib.\nFəlsəfə doktoru Mail Yaqub da Sputnik-ə açıqlamasında belə bayramların əleyhinə olduğunu dilə gətirib.\n“Mən ümumiyyətlə daha çox Azərbaycan rəngini sevirəm. Yad ölkələrdən gələn bayramları sevmirəm. Mənə görə milli ruh deyilən bir məfhum, bir həqiqət var və mən o həqiqətin zənginliyinə inanıram. Dediyiniz bayramda hansı millilikdən söhbət gedə bilər? Mənə görə inkişaf-tərəqqi özünü unutmaqla şərtlənmir. Biz öz rəngimizdən, donumuzdan çıxmaqla, yad mədəniyyətlərə sığınmaqla heç nə qazanmayacağıq” – deyə Mail Yaqub bildirib.\nKulturoloq, Mədəniyyət və İncəsənət Universitetinin professoru İlqar Hüseynov da bu bayramın Azərbaycana dəxli olmadığını bildirib.\n“Hər bir xalqın milli mentaliteti, tarixi kökləri, adət-ənənələri var. Eyni zamanda hər bir xalqın öz bayramları var ki, o, onları keçirməlidir. Halloween-in Azərbaycanda keçirilməsinin qəti əleyhinəyəm. Azərbaycanın milli adət —ənənəsinə zərbə vurmaq üçün məhz belə bayramları yayırlar.\nProfessor bildirib ki, Qərb bütün dünyada xalqları manqurtlaşdırmağa çalışır:\n“İndi Azərbaycanda və dünyada belə tendensiya yaranıb. Qloballaşdırma adı ilə hər bir xalqın dəyərlərini, adət-ənənələrini əlindən alıb manqurtlaşdırırlar. Qərb Azərbaycan xalqını da belə hala salmağa çalışır. Və bu tip bayramlar da elə buna köklənən bayramlardandır. Biz xarici bayramları keçirməkdənsə, Qərb bizim Şəbeh oyunlarını, İki qardaş, Novruz bayramını, Qodu-qodu, Kilimarası kimi oyunları keçirsin. Qoy bizim bayramlarımız Avropa məkanına yayılsın.”\nKulturoloq onu da qeyd edib ki, Halloween uşaqların psixologiyasına mənfi təsir edir və korlayır.\nQeyd edək ki, Hellouin hər il 31 oktyabrda qeyd edilən müasir balqabaqlar bayramıdır. Bayram müasir Böyük Britaniya ərazisində yaşayan Şotland xalqı Keltlərin adətləri əsasında formalaşıb. Bu bayram hal-hazırda dünyanın müxtəlif ölkələrində qeyd edilir. Başlıca olaraq ABŞ, Böyük Britaniya, İrlandiya, Rusiya, Asiya qitəsində yerləşən Sinqapur, Cənubi Koreya, Yaponiya, Okeaniyada yerləşən Avstraliya, Yeni Zelandiya və bir çox digər dünya ölkələrində təntənəli şəkildə keçirilir.\nİngilis dilinin Oksford lüğətinə görə "Hellouin" sözü ilk dəfə XVI əsrdə ingilis ifadəsi olan All-Hallows-Even-dən (şotlandca "hellouin" kimi oxunur-red.) yaranıb. O zamanlar Müqəddəslər gününün ərəfəsi olan gecəni elə adlandırırdılar.\nBayramın əsas simvolu Cek fənəri (ing. Jack O'Lantern) sayılır. Cek fənəri — içərisi boşaldılmış, göz, burun və ağız qoyulmuş balqabaqdan hazırlanır və balqabağın içinə şam qoyulur.\nBritaniyada orta əsrlərdə insanlar evbəev gəzib ölülərin ruhuna dua oxumalarının qarşılığında sakinlərdən yemək istəyirdilər. Onlar əllərində oyulmuş şalğamdan düzəldilən fənərlər tuturdular. Hər bir belə fənərlərin içinə məhşərdə ilişib qalan ruhu təmsil edən şam qoyurdular. Digərlərinin fikrincə isə, fənərlər pis ruhları qovmaq üçün istifadə edilirdi. 1800-cü illərdə Şimali Amerikada şalğam balqabaqla əvəz olundu, çünki bu tərəvəz o torpaqlarda geniş yayılmışdı və onu oymaq asan idi.


Səməd Seyidov: “Destruktiv qüvvələrin Azərbaycana qarşı təzyiqi artır” - modern.az\n31 Oktyabr 2019, 14:33 | PARLAMENT\nSəməd Seyidov: “Destruktiv qüvvələrin Azərbaycana qarşı təzyiqi artır”\n“Destruktiv qüvvələr səfirliklərdə, beynəlxalq təşkilatlarda görüşlər keçirir, həmin təşkilatların və səfirliklərin mövqelərini təhrif edərək, öz maraqları baxımından təqdim edirlər. Azərbaycanın beynəlxalq münasibətləri inkişaf etdikcə, dünyadakı rolu artdıqca, mövqeyi möhkəmləndikcə, ölkəmizə qarşı destruktiv qüvvələrin təzyiqi də artır”.\nModern.az-ın məlumatına görə, bunu oktyabrın 31-də Milli Məclisdə keçirilən birfinqdə parlamentin Beynəlxalq münasibətlər və parlamentlərarası əlaqələr komitəsinin sədri, AŞPA-da Azərbaycan nümayəndə heyətinin rəhbəri Səməd Seyidov bildirib.\nSəməd Seyidovun sözlərinə görə, bu münasibəti göstərənlər beynəlxalq təşkilatlarda, hansısa ölkələrdə fəaliyyət göstərən qurumlarla kifayətlənmir, o cümlədən daxildən də bu cür qüvvələr çalışırlar ki, ölkəmizin münasibətlərinə xələl gətirsinlər.\nDeputatın sözlərinə görə, xüsusilə, Azərbaycanın Avropa İttifaqı ilə inkişaf etdirdiyi münasibətlərinə xələl gətirmək istəyən qüvvələr göz qabağındadır:\n“Azərbaycan danışıqlar prosesini ən yüksək səviyyədə aparır və ölkəmiz Avropa İttifaqına daxil olan ölkələrlə birbaşa strateji əməkdaşlıq müqavilələri imzalayır. O cümlədən Avropa İttifaqının özü ilə də münasibətlər ən yüksək səviyyədə təşkil olunub. Qeyd edilən destruktiv qüvvələr səfirliklərə, beynəlxalq təşkilatların Bakıda fəaliyyət göstərən nümayəndəliklərinə müraciət edərək, müxtəlif görüşlər keçirir, həmin təşkilatların və səfirliklərin mövqelərini təhrif edərək, öz maraqları baxımından təqdim edirlər. Bu qüvvələr belə təxribatçı addımlar atmaqla Azərbaycanın həm beynəlxalq təşkilatlarla, həm də ayrı-ayrı ölkələrlə münasibətlərini gərginləşdirmək məqsədi güdürlər. Bu, açıq-aydındır”.\nMilli Məclisin Beynəlxalq münasibətlər və parlamentlərarası əlaqələr komitəsinin sədri qeyd edib ki, Azərbaycanda fəaliyyət göstərən səfirliklər və beynəlxalq təşkilatlar obyektiv mövqe nümayiş etdirmək və düzgün fikir söyləmək üçün kifayət qədər imkanlara malikdirlər:\n“Ancaq bu destruktiv qüvvələr beynəlxalq təşkilatların və səfirliklərin adlarından bəyanatlar verməklə və onların mövqelərini öz mövqelərinə süni şəkildə uyğunlaşdırmaqla Azərbaycan vətəndaşlarında ölkəmizin beynəlxalq əlaqələri ilə bağlı yanlış fikir formalaşdırmağa, onları çaşdırmağa çalışırlar. Həmin qüvvələr bilməlidirlər ki, bütün bunlar təxribatdır və biz buna qarşı çıxırıq. Görünən odur ki, destruktiv qüvvələr yeni taktika seçiblər. Həmin qüvvələr qanunun aliliyi və demokratiyanın, insan haqlarının beynəlxalq təşkilatlarda və müxtəlif qurumlarda ali dəyərlər kimi müdafiə olunması zəminindən istifadə edərək, öz mövqelərini ölkəmizdə fəaliyyət göstərən səfirliklərin və beynəlxalq təşkilatların mövqeləri kimi təqdim etməyə cəhd göstərirlər. Onlar Azərbaycan vətəndaşını çaşdırmaqla qeyri-qanuni addımlar atırlar. Azərbaycan ilə Avropa İttifaqı arasında münasibətlər yüksələn xətlə inkişaf edir. Azərbaycan beynəlxalq təşkilatlarda getdikcə öz mövqeyini möhkəmləndirir. Destruktiv qüvvələr də məhz həm Avropa İttifaqında, həm Avropa Parlamentində, həm də Avropa Şurasında bu münasibətlərin daha da inkişaf etdirilərək, yeni müstəviyə qalxdığını görərək və bunu qəbul etməyərək bu cür təxribatlara əl atırlar. Həmin beynəlxalq təşkilatlar və ölkəmizdəki səfirliklər onların adlarından çıxış edən, mövqelərini təhrif edən destruktiv qüvvələrin bu cür təxribatçı addımlar atmaqla Azərbaycanın münasibətlərinə xələl gətirməyə cəhd göstərdiklərini nəzərə almalı və buna qarşı çıxmalıdırlar”.


Əmək müqavilələri • Legal Store\nƏmək müqavilələri ilə bağlı münasibətlər yəni, əmək müqavilələrinin bağlanma qaydası, əmək müqaviləsi bildirişi, eləcə də əmək müqaviləsinin ləğv edilməsi qaydası əmək qanunvericiliyi ilə tənzimlənir. Bu münasibətlərin tənzimlənməsi ilə əlaqədar hüquqi xidmət göstərilməsi hüquq normaları ilə təmin edilir.\nƏmək qanunvericiliyinə əsasən, əmək müqaviləsi - işəgötürənlə işçi arasında fərdi qaydada bağlanan əmək münasibətlərinin əsas şərtlərini, tərəflərin hüquq və vəzifələrini əks etdirən yazılı müqavilədir. Əmək müqaviləsinin bağlanması qaydası Azərbaycan RespublikasınınƏmək Məcəlləsində təsbit edilmişdir. Belə ki, Əmək Məcəlləsinin 42-ci maddəsinə əsasən Əmək müqavilələri sərbəst bağlanır. Heç kəs istəmədiyi halda əmək müqaviləsi bağlamağa məcbur edilə bilməz.\nOn beş yaşına çatmış hər bir şəxs işçi kimi əmək müqaviləsinin tərəfi ola bilər. Qanunvericiliklə müəyyən edilmiş qaydada fəaliyyət qabiliyyəti olmayan şəxs hesab edilmiş şəxslə əmək müqaviləsi bağlanmağına yol verilmir. Tam fəaliyyət qabiliyyəti olmayan şəxs isə işəgötürən ola bilməz.\nİşçilərin əmək hüquqları və bu hüquqlarla bağlı müvafiq təminatlarının minimum səviyyəsi Azərbaycan Respublikasının Əmək Məcəlləsinin 1-ci maddəsində göstərilən normativ hüquqi aktlarla müəyyən edilmiş hüquq normaları ilə təmin edilir.\nƏmək müqaviləsinin bağlanması qaydası və məzmunu qanunvericiliyin tələblərinə əməl edilməklə tərəflərin razılığı ilə müəyyən edilir. Əmək müqaviləsində mütləq aşağıdakı əsas şərtlər və məlumatlar göstərilməlidir:\nİşçinin soyadı, adı, atasının adı və ünvanı, şəxsiyyətini təsdiq edən sənədin adı, onun seriya və nömrəsi, fin kodu, verildiyi tarix, şəxsiyyəti təsdiq edən sənədi verən orqanın adı;\nİşəgötürən hüquqi şəxs olduqda onun adı, vergi ödəyicisinin eyniləşdirmə nömrəsi (VÖEN),\nİşçinin iş yeri, vəzifəsi (peşəsi);\nİşçinin əmək funksiyası;\nİşçinin əmək şəraitinin şərtləri - iş və istirahət vaxtı, əmək haqqı və ona əlavələr, əmək məzuniyyətinin müddəti, əməyin mühafizəsi, sosial və digər sığorta olunması;\nİlk dəfə əmək fəaliyyətinə başlayanlar istisna olmaqla, işçinin dövlət sosial sığorta şəhadətnaməsinin nömrəsi (SSN);\nİşçinin iş yerinin əsas və ya əlavə iş yeri olması barədə qeyd və s.\nƏmək müqaviləsi yazılı formada bağlanır. Əmək müqaviləsi tərəflərin razılığı ilə Əmək Məcəlləsində göstərilən nümunəvi formaya uyğun tərtib edilir. Əmək müqaviləsi iki nüsxədən az olmayaraq tərtib olunub tərəflərin imzası (möhürü) ilə təsdiq edilir və onun bir nüsxəsi işçidə, digər nüsxəsi isə işəgötürəndə saxlanılır.\nƏmək müqaviləsi bildirişi\nAzərbaycan Respublikasının Əmək Məcəlləsinin 7- ci maddəsi ilə təsbit edilən hallar istisna olmaqla, əmək münasibətləri elektron informasiya sisteminə gücləndirilmiş elektron imza vasitəsi ilə daxil edilmiş əmək müqaviləsi bildirişi formasının qeydiyyata alınmasından və bu barədə işəgötürənə elektron qaydada məlumat göndərilməsindən sonra yaranır.\n“Hüquqi şəxslərin dövlət qeydiyyatı və dövlət reyestri haqqında” Azərbaycan Respublikasının Qanununa uyğun olaraq yerli investisiyalı məhdud məsuliyyətli cəmiyyətin elektron dövlət qeydiyyatına alınması üçün ərizədə qeyd olunmuş şəxslərlə əmək münasibətləri həmin Qanunla müəyyən olunmuş qaydada dövlət qeydiyyatı haqqında şəhadətnamə, dövlət reyestrindən çıxarış və nizamnamə cəmiyyətin elektron kabinetinə göndərildiyi andan yaranır.\nİşçi bir ay qabaqcadan işəgötürəni yazılı ərizəsi ilə xəbərdar etməklə əmək müqaviləsini ləğv edə bilər. Ərizə verildikdən bir ay sonra işçi işə çıxmaya və son haqq-hesabının aparılmasını tələb etmək hüququna malikdir. Bu halda işəgötürən işçinin tələblərini yerinə yetirməyə borcludur.\nƏmək Məcəlləsinin 69-cu maddəsinə əsasən, işçi yaşa, əlilliyə görə təqaüdə çıxdıqda, təhsilini davam etdirmək üçün müvafiq təhsil müəssisəsinə daxil olduqda, yeni yaşayış yerinə köçdükdə, başqa işəgötürənlə əmək müqaviləsi bağladıqda, seksual qısnamaya məruz qaldıqda və qanunvericilikdə nəzərdə tutulmuş digər hallarda ərizəsində göstərdiyi gün əmək müqaviləsi ləğv edilə bilər.\nMəcəllədə həmçinin təsbit edilir ki, əmək müqaviləsini ləğv etmək barədə ərizə vermiş işçi xəbərdarlıq müddəti bitənədək istədiyi vaxt ərizəsini geri götürə və ya onu etibarsız hesab etmək barədə işəgötürənə yeni ərizə verə bilər. Bu halda əmək müqaviləsi ləğv edilə bilməz.\nHəmçinin işəgötürən tərəfindən zor işlədilərək və ya hədə-qorxu gələrək işçinin iradəsinin əleyhinə əmək müqaviləsini ləğv etməyə onu məcbur etmək qanunla qadağandır.\nİşçilərin sayı və ya ştatları ixtisar edildikdə;\nİşçi özünün əmək funksiyasını və ya əmək müqaviləsi üzrə öhdəliklərini yerinə yetirmədikdə, yaxud Əmək Məcəlləsinin 72-ci maddəsində sadalanan hallarda əmək vəzifələrini kobud şəkildə pozduqda;\nƏmək müqavilələri ilə bağlı hüquqi xidmət\nLEGALSTORE hüquq şirkəti öz partnyorlarına yüksək keyfiyyətli və sərfəli qiymətli əmək müqavilələri hazırlamağı və elektron qeydiyyat məsələlərini sadə yolla həll etməyi təklif edir. Beynəlxalq normalara uyğun və yerli qanunvericilikdəki bütün tələblərə cavab verən fərdi və kollektiv əmək müqavilələri şirkətimiz tərəfindən müştərilər üçün əlçatandır!


Dövlət əmlakının özəlləşdirilmə qaydası dəyişir |\nPrezident İlham Əliyev dövlət əmlakının özəlləşdirilməsi prosesinin təkmilləşdirilməsi sahəsində əlavə tədbirlər haqqında fərman imzalayıb. Fərmanda deyilir:\nYeni iqtisadi reallıqda dövlət əmlakının qorunması və səmərəli idarə olunması məqsədi ilə, konstitusiyanın 109-cu maddəsinin 32-ci bəndini rəhbər tutaraq qərara alıram:\nMüəyyən edilsin ki, dövlət əmlakının özəlləşdirilməsi Azərbaycan prezidentinin qərarları ilə həyata keçirilir.\nNazirlər Kabineti “Dövlət əmlakının özəlləşdirilməsi haqqında” yeni qanun layihəsini (özəlləşdirilən dövlət əmlakının qiymətinin həmin əmlakın bazar dəyəri əsasında formalaşdırılması meyarı nəzərə alınmaqla) iki ay müddətində hazırlayıb prezidentinə təqdim etsin;\nƏmlak Məsələləri Dövlət Komitəsinin təklifləri əsasında özəlləşdirilməsi nəzərdə tutulan dövlət əmlakının siyahısına dair təkliflərini hər il növbəti büdcə ili üzrə dövlət büdcəsinin layihəsi ilə birlikdə prezidentinə təqdim etsin;\nCari ildə özəlləşdirilməsi nəzərdə tutulan dövlət əmlakının siyahısına dair təkliflərini bir ay müddətində prezidentə təqdim etsin;\nƏmlak Məsələləri Dövlət Komitəsinə isə bu fərman qüvvəyə mindiyi gündən “Dövlət əmlakının özəlləşdirilməsi haqqında” 2000-ci il 10 avqust tarixli fərmanı ilə təsdiq edilmiş “Azərbaycan Respublikasında dövlət əmlakının özəlləşdirilməsinin II Dövlət Proqramı”na uyğun olaraq dövlət əmlakının özəlləşdirilməsi haqqında qərar qəbul edilməsini dayandırmaq tapşırılıb.\nBu Fərman qüvvəyə mindiyi günədək prezident və Əmlak Məsələləri Dövlət Komitəsi tərəfindən qərar qəbul edilmiş, lakin barəsində özəlləşdirmə əqdi bağlanmamış dövlət əmlakının özəlləşdirilməsi (özəlləşmə prosesində səhmdar cəmiyyətə çevrilmiş müəssisələrin səhmlərinin satışı da daxil olmaqla) istiqamətində tədbirlərin görülməsini dayandırsın. Həmin dövlət əmlakının siyahısını 20 gün müddətində prezidentə təqdim edilməlidir.\nSümük-əzələ ağrılarının səbəbi məlum oldu\nANS-dən yeni xəbər – satışa çıxarıldı\nŞəhid polkovnikin ailəsindən reportaj – “Tam laqeydsizlikdir” FOTO VİDEO


BAKI ŞƏHƏR MƏDƏNİYYƏT VƏ TURİZM BAŞ İDARƏSİ\nYASAMAL RAYON MƏRKƏZLƏŞDİRİLMİŞ KİTABXANA SİSTEMİ\n(Həsən Turabovun 80 illik yubleyinə həsr olunur)\nHazırladı: Aysel İsmayılova vә Tәranә Heydәrova\nHәsәn Turabovun 80 illik yubileyinin keçirilmәsi haqqında Azәrbaycan Respublikası Prezidentinin Sәrәncamı\n2018-ci ilin mart ayında Azәrbaycan teatr vә kino sәnәtinin görkәmli nümayәndәsi, Respublika Dövlәt mükafatları laureatı, Xalq artisti Hәsәn Sәttar oğlu Turabovun anadan olmasının 80-ci ildönümü tamam olur. Azәrbaycanın çoxәsrlik zәngin mәdәni әnәnәlәrindәn lazımınca bәhrәlәnәn Hәsәn Turabov fitri istedadının verdiyi imkanlar sayәsindә sәhnәyә yeniliklәr gәtirmәklә özünәmәxsus üslubunu yaratmış vә milli mәdәniyyәt salnamәsinә parlaq sәhifәlәr yazmışdır. Sәnәtkarın çoxsaylı tamaşalarda vә ekran әsәrlәrindә böyük ustalıqla canlandırdığı mürәkkәb xarakterli, müxtәlif dünyagörüşlü obrazlar ölkә teatrı tarixinin vә kinematoqrafiyasının nailiyyәtlәri sırasında hәmişәlik yer tutmuş qiymәtli sәnәt incilәridir. Azәrbaycan Respublikası Konstitusiyasının 109-cu maddәsinin 32-ci bәndini rәhbәr tutaraq vә milli mәdәniyyәtin inkişafında tәqdirәlayiq xidmәtlәrini nәzәrә alaraq, görkәmli sәnәtkar Hәsәn Turabovun 80 illiyinin qeyd olunmasını tәmin etmәk mәqsәdi ilә qәrara alıram:\n1. Azәrbaycan Respublikasının Mәdәniyyәt vә Turizm Nazirliyi Xalq artisti Hәsәn Turabovun 80 illik yubileyinә hәsr olunmuş tәdbirlәr planını hazırlayıb hәyata keçirsin.\n2. Azәrbaycan Respublikasının Nazirlәr Kabineti bu Sәrәncamdan irәli gәlәn mәsәlәlәri hәll etsin.\nBakı şәhәri, 6 mart 2018-ci il.\nHəsənağa Turabov 1938-ci il martın 24-də Bakı şəhərində anadan olub. 31 saylı orta məktəbdə təhsil alıb. Orta məktəbi bitirdikdən sonra Azərbaycan İncəsənət İnstitutuna daxil olub və 1960-cı ildə aktyorluq ixtisası üzrə ali təhsilini başa vurub. Elə həmin ildən Azərbaycan Dram Teatrında aktyor kimi fəaliyyətə başlayıb və ömrünün sonuna qədər bu teatrda çalışıb. 1987-2001-ci illərdə teatrın direktoru və bədii rəhbəri vəzifələrində işləyib. Onun rəhbərliyi dövründə teatr əsaslı təmir edilmiş, neçə-neçə klassik və müasir əsərlər səhnəyə qoyulmuşdur.\nAzərbaycan SSR əməkdar artisti — 29.04.1971\nQara daşlar (film, 1956) aktyor - Hüseyn (tammetrajlı bədii film)\nƏmək və qızılgül (film, 1962) film səsləndirən - milis işçisi (tammetrajlı bədii film)\nTelefonçu qız (film, 1962) aktyor - Hüseyn (tammetrajlı bədii film)\nƏhməd haradadır? (film, 1963) film səsləndirən - Əhməd (Səyavuş Şəfiyev) (tammetrajlı bədii film)\nMöcüzələr adası (film, 1963) film səsləndirən - Kamran (Oleq Xabalov) (tammetrajlı bədii film)\nRomeo mənim qonşumdur (film, 1963) film səsləndirən - Səməd (Səyavuş Aslan) (tammetrajlı bədii film)\nCazibə qüvvəsi (film, 1964) film səsləndirən - Teymur (Xəyal Axundzadə) (qısametrajlı bədii film)\nUlduz (film, 1964) film səsləndirən - Şubay (Səyavuş Aslan) (tammetrajlı bədii film)\nZirvə (film, 1964) film səsləndirən - Saşa (B. Levkoviç) (qısametrajlı bədii film)\nArşın mal alan (film, 1965) film səsləndirən - Süleyman (Hacımurad Yegizarov) (tammetrajlı bədii film)\nİstintaq davam edir (film, 1966) aktyor - Quliyev (tammetrajlı bədii film)\nQaraca qız (film, 1966) film səsləndirən - Yusif (Oleq Xabalov) (qısametrajlı bədii film)\nSən niyə susursan? (film, 1966) film səsləndirən - milis mayoru (tammetrajlı bədii film)\nDağlarda döyüş (film, 1967) film səsləndirən - sərhədçi (tammetrajlı bədii film)\nİnsan məskən salır (film, 1967) film səsləndirən (tammetrajlı bədii film)\nMən ki gözəl deyildim (film, 1968) film səsləndirən - Çingiz (Eldar Əliyev) (tammetrajlı bədii film)\nBir cənub şəhərində (film, 1969) film səsləndirən - Cahangir (Hacımurad Yegizarov) (tammetrajlı bədii film)\nBizim Cəbiş müəllim (film, 1969) film səsləndirən - Əsgər (tammetrajlı bədii film)\nDəli Kür (film, 1969)film səsləndirən - Çernyayevski (Vyaçeslav Kovalkov) (tammetrajlı bədii film)\nO qızı tapın (film, 1970) film səsləndirən - Xosrov (Hacımurad Yegizarov) (tammetrajlı bədii film)\nSevil (film, 1970) aktyor - Rüstəmov (tammetrajlı bədii film)\nYeddi oğul istərəm... (film, 1970) aktyor - Gəray bəy (tammetrajlı bədii film)\nAxırıncı aşırım (film, 1971) aktyor - Xəlil (tammetrajlı bədii film)\nƏn vacib müsahibə (film, 1971) film səsləndirən - Zaur (Hacımurad Yegizarov) (tammetrajlı bədii film)\nGün keçdi (film, 1971) film səsləndirən - Oqtay (Həsən Məmmədov); aktyor - Oqtayın iş yoldaşı (tammetrajlı bədii film)\nQızıl qaz (film, 1972)aktyor - Fazilov (tammetrajlı bədii film)\nXatirələr sahili (film, 1972) aktyor - Kamran (tammetrajlı bədii film)\nSkripkanın sərgüzəşti (film, 1972) aktyor - Ştandartanfürer (tammetrajlı bədii film)\nVar olun, qızlar... (film, 1972) aktyor - Şəmsi (tammetrajlı bədii film)\nÖmrün ilk saatı (film, 1973) aktyor - Mehdi (tammetrajlı bədii film)\nSəmt küləyi (film, 1973) aktyor - Biçeraxov (tammetrajlı bədii film)\nÇarvadarların izi ilə (film, 1974) aktyor - Adil (tammetrajlı bədii film)\nQatır Məmməd (film, 1974) aktyor - Səlimov (tammetrajlı bədii film)\nDörd bazar günü (film, 1975) aktyor - Nicat (tammetrajlı bədii film)\nTütək səsi (film, 1975) kadrarxası mətni oxuyan (tammetrajlı bədii film)\nÇətirimiz buludlardır (film, 1976) aktyor - sədr (tammetrajlı bədii film)\nDərviş Parisi partladır (film, 1976) aktyor - Rəşid bəy (tammetrajlı bədii film)\nÜrək... Ürək... (film, 1976) aktyor - Murad (tammetrajlı bədii film)\nDe ki, məni sevirsən! (film, 1977) film səsləndirən - rayon prokuroru (Oqtay Mirqasımov) (tammetrajlı bədii film)\nSevinc buxtası (film, 1977) aktyor - Əlizadə (tammetrajlı bədii film)\nBayquş gələndə... (film, 1978) aktyor - Rəşid (tammetrajlı bədii film)\nDantenin yubileyi (film, 1978) aktyor - Kəbirlinski (tammetrajlı bədii film)\nOd içində (film, 1978) film səsləndirən - Xoşev (Muxtar Maniyev) (tammetrajlı bədii film)\nBabək (film, 1979) aktyor - Afşin (tammetrajlı bədii film)\nİstintaq (film, 1979) aktyor - General (tammetrajlı bədii film)\nQəribə adam (film, 1979) aktyor - Arif (tammetrajlı bədii film)\nMən mahnı qoşuram (film, 1979) aktyor - Xudayar (tammetrajlı bədii film)\nQızıl uçurum (film, 1980) aktyor - Usta Bağır (tammetrajlı bədii film)\nAnlamaq istəyirəm (film, 1980) aktyor - Həsən (tammetrajlı bədii film)\nGözlə məni (film, 1980) aktyor - Böyük bəy; film səsləndirən - Çekist (tammetrajlı bədii film)\nOnun bəlalı sevgisi (film, 1980) film səsləndirən - Sabirov (Tofiq Mirzəyev) (tammetrajlı bədii film)\nƏlavə iz (film, 1981) aktyor - Əli (tammetrajlı bədii film)\nQorxma, mən səninləyəm (film, 1981) aktyor - Cəfər (tammetrajlı bədii film)\nÜzeyir ömrü (film, 1981) film səsləndirən - aparıcı (Tofiq Mirzəyev) (tammetrajlı bədii film)\nİşgüzar səfər (film, 1982) film səsləndirən - dəfndəki adam (tammetrajlı bədii film)\nQaladan tapılan mücrü (film, 1982) aktyor - "Qəyyum" (tammetrajlı bədii film)\nNizami (film, 1982) aktyor - Müzəffəri (tammetrajlı bədii film)\nİlıq dənizdə buz parçası (film, 1983) aktyor - təqaüdçü (tammetrajlı bədii film)\nPark (film, 1984) aktyor - mədən müdiri (tammetrajlı bədii film)\nGümüşgöl əfsanəsi (film, 1984) aktyor - Ağazəki (tammetrajlı bədii film)\nQoca palıdın nağılı (film, 1984) aktyor - Nurcabbar (tammetrajlı bədii film)\nTənha narın nağılı (film, 1984) quruluşçu rejissor; aktyor - Əli (tammetrajlı bədii film)\nQanlı zəmi (film, 1985) quruluşçu rejissor; aktyor - Nəbi (tammetrajlı bədii film)\nSizi dünyalar qədər sevirdim (film, 1985) - kadrarxası mətni oxuyan (tammetrajlı bədii film)\nBəyin oğurlanması (film, 1985) aktyor - Əsəd (tammetrajlı bədii film)\nİşarəni dənizdən gözləyin (film, 1986) aktyor - baş nazir (tammetrajlı bədii film)\nQəm pəncərəsi (film, 1986) aktyor - Mirzə Cəlil və Cəlilin atası (tammetrajlı bədii film)\nŞəhərli biçinçilər (film, 1986) aktyor - Səlim (tammetrajlı bədii film)\nÖzgə ömür (film, 1987) film səsləndirən - Fariz Əmiroviç Rzayev (Aleksandr Kalyagin) (tammetrajlı bədii film)\nGənc qadının kişisi (film, 1988) aktyor - Rauf (tammetrajlı bədii film)\nYaramaz (film, 1988) aktyor - Qəzənfər (tammetrajlı bədii film)\nDoğma sahillər (film, 1989) film səsləndirən - Yaşlı əcnəbi (Algimantas Masyulis) (tammetrajlı bədii film)\nGecə qatarında qətl (film, 1990) aktyor - Nağıyev (tammetrajlı bədii film)\nGirişmə, öldürər! (film, 1990) aktyor - Həsən (tammetrajlı bədii film)\nŞahid qız (film, 1990) aktyor - Polkovnik (tammetrajlı bədii film)\nTəhminə (film, 1993) aktyor - Dadaş (tammetrajlı bədii film)\nAilə (film, 1998) aktyor - İsmayıl (tammetrajlı bədii film)\nNə gözəldir bu dünya... (film, 1999) aktyor - müstəntiq (tammetrajlı bədii film)\nHəsənağa Turabov. Yəqin ki, bu ad və soyad bəs edir ki, tamaşaçı onun kinoda və teatrda oynadığı yüzlərlə obrazı xatırlasın. Amma bu yazıda sənətkarın obrazlarından daha çox, faciəli həyatı barədə danışacağıq.\nQəhrəmanımız 1938-ci il aprelin 24-də Bakıda dünyaya göz açıb. Əslən Cənubi Azərbaycandan idi. Bakının "Zərgərpalan" adlanan məhəlləsində böyüyən gələcəyin sənətkarı 1955-ci ildə daxil olduğu Mirzağa Əliyev adına Azərbaycan Dövlət Teatr İnstitutunun aktyorluq fakültəsini 1960-cı ildə bitirir. Mehdi Məmmədovun kursunda təhsil alan Həsənağa ali məktəbi bitirdiyi ildən Akademik Milli Dram Teatrında işə başlayır. Teatrda işlədiyi son on dörd ili (1987-2001) isə bu mədəniyyət ocağına rəhbərlik edir.\nDeyilənə görə, H.Turabov tələbəlik illərində elə də parlaq gələcək vəd etmirmiş. Düzdür, "Azdrama"da müxtəlif rollar oynayıbmış. Amma onu yaşıdları olan digər gənc aktyorlardan heç nə fərqləndirmirdi. Ələsgər Ələkbərov, Hökumə Qurbanova, Möhsün Sənani, Ələsgər Ələkbərov, İsmayıl Osmanlı, İsmayıl Dağıstanlı, Ağadadaş Qurbanov, Leyla Bədirbəyli kimi sənətkarlarla çiyin-çiyinə çalışdıqca Turabovun daxilindəki böyük potensial üzə çıxmağa başlayır.\nTurabovun yaradıcılığının ən məhsuldar dövrü isə Tofiq Kazımovun "Azdrama"nın baş rejissoru olduğu illərə təsadüf edir. Daha rejissor teatrın, demək olar ki, bütün repertuarını onun üzərində qurur.\n1987-ci ildə isə qeyd etdiyimiz kimi, böyük aktyor uzun illər işlədiyi Akademik Milli Dram Teatrının direktoru seçilir. Direktor seçiləndən sonra daha çox inzibati işlərlə məşğul olur və əksər rollarını güvəndiyi gənc həmkarlarına "bağışlayır".\nÇoxları onu həddən artıq əzazil, rəhmsiz biri kimi təsəvvür edirlər. Əslində isə o, göründüyü kimi deyilmiş. Sadəcə, nizam-intizamı çox sevirmiş və öz işində də yetərincə məsuliyyətliymiş. Akademik Milli Dram Teatrının tanınmış aktyoru, əməkdar artist Füzuli Hüseynov Həsənağa Turabov barədə xatirələrini danışır. Deyir ki, onunla ilk tanışlığı təhsil aldığı Azərbaycan Dövlət İncəsənət İnstitutunun bufetində olub. Turabov bufetdən siqaret almaq istəyirmiş, amma xırdası olmayıb. Tələbə Füzuli Hüseynov Turabovun siqaretinin pulunu ödəmək istəyəndə sənətkar buna etiraz edib:\n"O, bizdən yuxarı kursa dərs deyirdi. Bufetdə oturmuşduq, bufetə girib siqaret almaq istəyirdi. Bufetçi dedi ki, Həsən müəllim, xırda pulumuz yoxdur. Mən də nəsə almalıydım. Cibimdən pul çıxartdım, dedim ki, Həsən müəllim, məndə var. Mənə tərəf dönüb dedi ki, "ala, "student" adamsan, puluvu qoy cibivə". Razı olmadı və dönüb getdi. Onunla ilk tanışlığımız belə oldu".\nFüzuli Hüseynov ikinci dəfə Həsənağa Turabovla qarşılaşmasını belə xatırlayır:\n"1985-ci ildə ali məktəbi yenicə bitirmişdim, "Bəyin oğurlanması" filminə dəvət olundum və orada çəkildik. Hərbi xidmətdən qayıdandan sonra isə Akademik Milli Dram Teatrında işə başladım. Həsən Turabov yeganə adam idi ki, seçki yoluyla Akademik Milli Dram Teatrına direktor seçildi. O, teatrın qapısından içəri girəndə Səyavuş Aslandan tutmuş, ən cavan aktyorlara, texniki işçilərədək hər kəs özünü yığışdırırdı. O, sonuncu belə direktor idi. Amma eyni zamanda uşaq kimi ürəyi vardı".\nHəmsöhbətim deyir ki, əslində, Turabov nə cüssəli, nə boy-buxunlu biri idi. Amma çox qəribə xarizması və cəlbediciliyi var idi:\n"Aktyorları inzibati metodlarla cəzalandırmaqdan ümumiyyətlə qaçırdı. Deyim ki, çox vaxt ona düzgün informasiya vermirdilər. Bir baxışıyla hər şeyi yerbəyer edirdi. Bəli, o, cüssəli insan deyildi, balacaboy idi. Amma "Azdrama"nın səhnəsinin qəribə möcüzəsi var. Burada hər adam parlaya bilmir. Çox cüssəli aktyorlar olub ki, heç biri görünməyib. Turabov isə o balaca boyu ilə sanki səhnəni doldururdu. Həddən artıq cəlbedici aktyor idi, zalda canlanma yaratmağı bacarırdı. Bu, hər aktyora nəsib olmur".\nF.Hüseynovun sözlərinə görə, Həsənağa Turabov nə qədər xarizmatik, zəhmli insan olsa da, bəzən ona verilən yalan məlumatlara inanırmış:\n"Onun yan-yörəsində lazımsız insanlar olurdu. Bir az da sözə tez inanan idi və düşünürəm ki, bu, Turabovun ən zəif cəhətiydi. Ona səhv məlumat verirdilər, hirslənirdi. Məsələn, kimsə məndən nəsə deyirdi. Kabinetinə çağırırdı. Qapını döyürdün, "gəl" deyirdi, "otur" demirdi və dərhal "hücuma" keçirdi. Amma izah edəndə ki, əslində, ona çatdırılan xəbərlər doğru deyil, o dəqiqə deyirdi ki, sən Allah, bağışla. Nə qədər təzadlı olsa da, bununla yanaşı, teatrın içini çox yaxşı bilirdi. Yaşar Nurini çox istəyirdi. Neçə dəfə gəlib Yaşardan şikayət etmişdilər. Deməli, bir dəfə Yaşar Nuri teatra içkili halda gəlib, deyilənə görə, yeriyə bilmirmiş. Tez Turabova xəbər veriblər, inanmayıb, deyib ki, ola bilməz. Aparıb göstərəndə deyib ki, ala, o, dəm deyildi, yorulub "prosto". Çox mərd və mövqeyində prinsipial adam idi. Məni teatra özü qəbul etdi və bir cümlə dedi. O sözlər indiyə kimi qulağımdadır. Dedi ki, mən dost olduğumla sonadək dostam, düşmən olduğumla sonadək düşmənəm".\nBir çoxlarına elə gəlir ki, Həsənağa Turabov "Azdrama"nın ondan sonrakı direktoru, mərhum xalq artisti Əlabbas Qədirovla qatı düşmən imiş. Doğrudur, müəyyən məqamlarda bu iki sənətkar arasında söz atışmaları olubmuş, hətta Turabov bir dəfə Qədirovu işdən də çıxardıbmış. Amma sonradan bir qrup aktyorun müraciəti ilə Ə.Qədirov işə bərpa olunur. F.Hüseynovun dediklərindən:\n"Əlabbas Qədirov teatra içkili gəldiyinə görə Turabov onu teatrdan uzaqlaşdırmışdı. Sonradan Teatr Xadimləri İttifaqında iclas oldu və bir neçə aktyor Qədirovun işə bərpa olunmasıyla bağlı Turabovdan xahiş etdi. Turabov aktyorların xahişini yerə salmadı. Amma aktyor kimi bəyənmədikləri də çox idi. Üzlərinə deyirdi ki, sən heç aktyor deyilsən. Onlardan bəziləri indi də sağdır".\nDeyirlər ki, böyük sənətkarlar övladlarının onların yolunu davam etdirməsinə razı olmurlar. Çünki səhnə həyatı kənardan nə qədər cazibədar görünsə də, həddən artıq çətindir, hətta deyərdim ki, məşəqqətlidir. Bəzən səhnədə iki ayrılmaz, sadiq, vəfalı dostu oynayan aktyorlar kulisdə bir-birinə düşmən də kəsilə bilirlər. Nə qədər qəribə olsa da, Turabov övladlarının onun yolunu davam etdirməsinə razılıq veribmiş. Belə ki, onun hər iki oğlu - həm Yalçın, həm də Daşqın Mədəniyyət və İncəsənət Universitetini bitirmişdi. Bəlkə də sənətkar Daşqının gələcəkdə hansı faciə ilə üzləşəcəyini hiss etdiyindən onun aktyor olmasına razı olmuşdu.\nFüzuli Hüseynovun fikirlərindən sitat:\n"Böyük oğlu Daşqın mənimlə yaşıd idi, Yalçın isə bizdən bir-iki yaş kiçik olardı. Sonradan Daşqın əlavə təhsil aldı və polisdə işləməyə başladı. Təyinatla Siyəzənə göndərildi. Orada balıq mafiyasını zərərsizləşdirəndə güllə dəyib dünyasını dəyişmişdi. Həmin ərəfədə mən Bakıda deyildim. Gələndə baş verənləri eşitdim, girdim kabinetinə. Gördüm ki, çox sınıxıb. Bir balaca zarafat elədi. Ümumiyyətlə, çoxdanışan adam deyildi. Sonra qayıtdı ki, Daşqının məsələsindən xəbərin oldu? Üzünə baxdım ki, lap yumağa dönüb. Dedim, Həsən müəllim, xəbərim var idi, özüm yada salmadım ki, yaranızı təzələməyim. Hiss elədim ki, kiçilir... Dərindən nəfəs aldı və dedi: "Nə isə... Necəsən e?" Heç vaxt kiçilmədi, xırdalanmadı. Şahmat oynamağı da çox xoşlayırdı. Daha çox kinostudiyada oynayırdı. Həmişə Firəngiz Mütəllimovaya simpatiyası olub. Deyirdi ki, Fira, səni çox istəyirəm. Bəziləri Yaşarla Firəngizin münasibətləri barədə danışırlar. Amma mən inanmıram. Onlarda hər şey platonik idi".\nDeyilənə görə, YUĞ və Pantomima teatrları da məhz Həsənağa Turabovun səyi nəticəsində yaranıb.\nQayıdaq yenidən Əlabbas Qədirovla münasibətlərinə. Turabovdan sonra teatra məhz Qədirov direktor təyin olunur. Turabov isə teatrdan gedir və gününün çox hissəsini Teatr Xadimləri İttifaqında keçirir. İçində Ağa Məhəmməd Şah Qacar oynamaq istəyi varmış sənətkarın, amma bu, ona qismət olmur.\nTurabov nə qədər zəhmli olsa da, gənc aktyorlarla dostluq etməyi bacarırmış. Onların problemlərinə biganə qalmazmış. Hətta bir dəfə gənc aktyor Füzuli Hüseynovun mənzil problemiylə bağlı Milli Məclisin sədriylə də görüşüb:\n"Bir dəfə evlə bağlı problemim var idi. Dedi ki, filan vaxtda olarsan Milli Məclisin qarşısında. Getdik, spikerlə görüşdü. Hər halda, problem həll olunmasa da, o, buna cəhd etdi. Bir dəfə də kimsə 2-3 min pul ayırıbmış ki, bunun haqqında kitab yazılsın. Kitabı yazacaq adamla otağında söhbət edirmişlər. Fəhlələrdən biri gəlib ki, uşağım xəstədir, pul lazımdır. Soruşub, fəhlə də deyib ki, 3 min dollar lazımdır. Çıxardıb pulun hamısını vermişdi fəhləyə. Kitabı yazacaq adam deyib ki, bəs kitab? Deyib, kitab qaçmır ki, əsas uşaqdır. Rəhmətlik Səməndər Rzayevin oğlu Rəşid də çox kömək edirdi. Bir də görürdün ki, cavan aktyorlara 5-10 "şirvan" hörmət elədi. Praktiki onun yanında pul olmurdu. Amma güclü nüfuzu var idi və bir zəngi hər şeyə bəs edirdi".\nSənətkar ömrünün son illərini böyük oğlu Daşqının dərdiylə yaşayır. Kiçik oğlu Yalçın Turabovun dediklərindən:\n"Atamı Daşqının dərdi öldürdü. Qardaşım polis əməkdaşı idi, cavan yaşında həlak oldu. Tutmaq istədikləri cinayətkarın əlindəki güllə açılıb ona dəymişdi. Atam onu hamıdan çox sevirdi. Onun ölümündən sonra atamın daxilində elə bil nəsə qırıldı. O vaxta qədər sağlamlığından heç vaxt şikayət etməmişdi. Amma bu hadisədən sonra səhhəti kəskin surətdə pisləşməyə başladı. Həkimlər müayinə etdikdən sonra məsləhət gördülər ki, tezliklə əməliyyat olunmalıdır, bir gündən sonra gec ola bilər. Xəstəxanada isə həkimlər əməliyyat etməyi boyunlarına götürmürdülər, deyirdilər, ürəyi çox zəifdir, sağ qalma şansı 5-6 faizdir. Nəhayət, əməliyyat olundu. Həkimlər demişdilər ki, bundan sonra 10 il də yaşaya bilər. Amma heç 4 il də yaşamadı".\nBeləliklə, sənətkar 2003-cü il fevralın 23-də uzun sürən xəstəlikdən sonra dünyasını dəyişir.


Dərinin gözəlliyinin içdən başladığını hamımız çox yaxşı bilirik. Dəri quruluğu müxtəlif amillərdən qaynaqlana bilər: səhv qulluq, bədənin susuz qalması, yaşlanma, mövsümi iqlim dəyişiklikləri, stress, allergiya və ya qida çatışmazlığı. Əgər siz müntəzəm olaraq nəmləndirici kremlərdən istifadə edirsinizsə, kifayət qədər su içirsinizsə və balanslaşdırılmış pəhrizə əməl edirsinizsə, buna rəğmən dəridə quruluq və qabıqlanma davam edirsə, o zaman daxili problemlərin həllindən başlamalısınız.\n101.az oxucuları dərinin qurumasının qarşısını alan və ona sağlam parlaqlıq bəxş etməyin yolları ilə tanış edir.\nVitamin D sağlamlığın bir çox aspektindən, o cümlədən dərinin vəziyyətindən məsuldur. Yeni epidermal hüceyrələrin böyüməsi sürətləndirir, həm də dərini və patogenlərə qarşı ilk müdafiə xəttinin – immunitetin vəziyyətini yaxşılaşdırır. Bundan əlavə, elmi araşdırmalar dərinin quruluğunu birbaşa D vitamini çatışmazlığı ilə əlaqələndirib. Qış aylarında qapalı yerlərdə daha çox vaxt keçirdiyimiz üçün “günəş” vitamini almırıq, odur ki, qida əlavələri faydalıdır.\nKollagen bədənimizdə ən bol proteindir və bütün dərimizin təxminən 75% -ni təşkil edir. Yaşla əlaqədar olaraq kollagen lifləri incələşir, elastikliyini itirir, bu da quruluğa, qabıqlanmaya və qırışlara səbəb olur. Kollagenin müntəzəm istifadəsi dərinin elastikliyini yaxşılaşdırmaqla yanaşı, nəmin lazım olduğundan daha böyük həcmdə buxarlanmasının qarşısını alan qoruyucu təbəqə yaradır.\nC vitamini bədənin hüceyrələrini sərbəst radikalların zədələnməsindən qoruyan, erkən yaşlanmaya səbəb olan oksidləşdirici proseslərin qarşısını alan güclü antioksidantdır. Bundan əlavə dərinin vəziyyətinə faydalı təsir göstərən kollagenlə reaksiya verə bilir. Bədəndə kifayət qədər C vitamini varsa, dərinin vəziyyəti nəzərə dərəcədə yaxşılaşır, bu da hüceyrələrdə nəmin daha uzun müddət saxlanmasına kömək edir və quruluqdan qoruyur.\nBalıq yağı gözəl dəri üçün vacib olan omeqa-3 yağ turşularının ən yaxşı mənbəyidir. Tərkibində güclü antiinflamatuar xüsusiyyətlərə malik digər əsas turşular da var. Balıq yağı dərini nəinki içəridən qidalandırır, həm də nəmin buxarlanmasının qarşısını alan və qocalma prosesini ləngidə bilən qoruyucu baryeri gücləndirməyə kömək edir.\nSeramidlər qidalandırıcı üz kremləri və digər baxım məhsullarının ümumi tərkib hissəsidir, baxmayaraq ki, bu barədə kollagendən daha az danışılır. Bunlar, ölçülərinə görə dərinin dərin təbəqələrinə nüfuz edərək içəridən qorunma təmin edən lipid molekullarıdır. Onların yaratdığı qoruyucu təbəqə dərini ətraf mühitin zərərli təsirlərindən qoruyur və hüceyrələrdə nəm saxlayır.


Kiçik sahibkarlığa dəstək mərkəzləri fəaliyyətlərini bərpa edir | Report.az\nKiçik sahibkarlığa dəstək mərkəzləri fəaliyyətlərini bərpa edir Mayın 4-dən Bakı, Sumqayıt, Gəncə, Lənkəran şəhərləri və Abşeron rayonu istisna olmaqla, digər şəhər və rayonlarda fəaliyyət göstərən İqtisadiyyat Nazirliyi yanında Kiçik və Orta Biznesin İnkişafı Agentliyinin (KOBİA) KOB Dostu ofislərində mikro, kiçik və orta sahibkarlara dəstək və xidmətlərin göstərilməsinə başlanılıb.\n8 May , 2020 13:15\nMayın 4-dən Bakı, Sumqayıt, Gəncə, Lənkəran şəhərləri və Abşeron rayonu istisna olmaqla, digər şəhər və rayonlarda fəaliyyət göstərən İqtisadiyyat Nazirliyi yanında Kiçik və Orta Biznesin İnkişafı Agentliyinin (KOBİA) "KOB Dostu" ofislərində mikro, kiçik və orta sahibkarlara dəstək və xidmətlərin göstərilməsinə başlanılıb.\n"KOB Dostu" mexanizmi KOBİA-nın mikro, kiçik və orta sahibkarlara başlıca dəstək mexanizmlərindən olmaqla, Agentliyin ölkə regionlarındakı nümayəndələridir. Ölkənin müxtəlif şəhər və rayonlarında fəaliyyət göstərən 22 KOB Dostu tərəfindən sahibkarlara informasiya, məsləhət, əlaqələndirmə, təlim-tədris, hüquqi yardım, maraqların müdafiəsi, bazarlara çıxışın yaxşılaşdırılması və digər istiqamətlərdə dəstək və xidmətlər göstərilir. Xüsusi karantin rejimində KOB dostları sahibkarlara onlayn xidmətlər göstərir. KOB Dostu şəbəkəsi vasitəsilə ölkənin bütün inzibati rayonları əhatə olunmaqla koronavirus pandemiyasından zərər çəkmiş sahələrdə çalışan sahibkarların dövlətin maliyyə-iqtisadi dəstək mexanizmləri barədə məlumatlandırılması və suallarının cavablandırılması üçün 10 minə yaxın sahibkarlıq subyektinin iştirakı ilə onlayn tədbirlər təşkil olunub


«Jingle Bells» tarixi\n1822-ci il dekabr ayının 25-də Bostonda pastor Con Pyerpont (John Pierpont) və Meri Şeldon Lord (Mary Sheldon Lord) cütlüyünün ailəsində əlamətdar bir hadisə baş verməsəydi ― Ceyms Lord Pyerpont (James Lord Pierpont) dünyaya gəlməsəydi, ümumiyyətlə bu mahnı yaranmayacaqdı. 10 yaşında Ceymsi Nyu-Hempşirdə yerləşən internat məktəbinə göndərirlər. Oradan o, anasına yazdığı məktubların birində dekabrda qar üstündə xizəklə sürüşməsi haqqında yazır. Məktublarındakı romantik əhval-ruhiyyəyə baxmayaraq, gənc avanturist Ceyms 1836-cı ildə “Şark” gəmisinə minərək internatdan qaçır. 9 il ərzində praktiki coğrafiyanı mənimsədikdən sonra o, 1945-ci ildə Yeni İngiltərəyə qayıdır. Bu zaman onun atası Nyu-York ştatının Troy şəhərində pastor idi.\nSonradan ailə atasının Unitar cəmiyyətin naziri seçildiyi Massaçusets ştatının Medfort şəhərində məskunlaşır. Çox düşünmədən Ceyms Millisent Kavi (Millicent Cowee) ilə evlənir. Onlarin bir oğul, bir qız övladı dünyaya gəlir. Lakin gözəl körpələr belə Ceymsə, 1849-cu ildə ailəsini ataraq San-Fransiskoya qaçmağa mane ola bilmir. Orada Ceyms öz biznesini qurur. “Qızıl qızdırması” o dövrdə müəyyən biznesin inkişafı üçün şərait yaradırdı. Lakin biznesdə hamının bəxti gətirmir. Bunu gənc ata tezliklə anlayır.\nFotoqraf işləyərkən bir neçə yanğın nəticəsində hər şeyini itirən Ceyms 1851-ci ildə əliboş Medforda qayıdır. Lakin 1853-cü ildə o,qardaşının yanına Corciya ştatına gedərək, orada yerli kilsədə orqançı və musiqi direktoru vəzifəsində çalışır. Eyni zamanda orqanda ifa və vokal dərsləri verən Ceyms bu dövrdə ilk mahnılarını yazır. 1856-cı ildə başı yaradıcılığa qarışan Ceymsin həyat yoldaşı həmin vaxtların “məhşur” xəstəliyi olan vərəmdən dünyasını dəyişir. Pyerpont az müddət sonra, ikinci dəfə çox uğurlu ailə qurur. Bu dəfə o, Savanna şəhərinin merinin qızı Eliza Ceyn Purs ilə evlənir. İkinci xanımı ona qız övladı bəxş edir. Birinci nigahdan olan uşaqları isə babaları ilə Massaçusetsdə qalırlar.\nSonralar mahnını Frenk Sinatra, Lui Armstronq, Dyuk Ellinqton, Boni M kimi məhşur musiqiçilər ifa etmişlər. “Jingle Bells” mahnısı nəinki Miladın simvoluna, o, mahnı tarixdə ən çox ifa olunan mahnıya çevrildi.\nHazırladı: Aytən Ələkbərova/ Azens.az


“Space”dəki biabırçılıqdan sonra MTRŞ telekanallara nəzarəti artırıb - Medianews\n“Space”dəki biabırçılıqdan sonra MTRŞ telekanallara nəzarəti artırıb\nNəşr edilib: 2015/07/06 17:29 Rubrika: Magazin Baxış sayı: 662 Müəllif: Turan\n“Telekanalın rəhbərliyi efirdə baş verən qalmaqallar üzündən işdən çıxarılan aparıcılar və yaxud da işçi heyətinə verilən töhmətlər barəsində MTRŞ-na hesabat verib”.\nBu sözləri Milli Televiziya və Radio Şurasının aparat rəhbəri Toğrul Məmmədov musavat.com-a verdiyi açıqlamada deyib.\nŞura rəsmisinin sözlərinə görə, təqdim edilən hesabat telekanal üçün yüngülləşdirilimiş hal kimi nəzərdə tutulacaq: “Telekanal rəhbərliyi artıq Şuraya öz hesabatını təqdim edib. Bu, normal tendensiyadır. Görünən budur ki, telekanal rəhbərliyi efirdə baş verən qeyri-etik, xoşagəlməz olaylarla bağlı özü tədbirlərini görüb və bu da Şura tərəfindən təqdirə layiq hesab edilib”.\nŞura rəsmisi onu da qeyd etdi ki, özəl televiziyalarda yayımlanan bütün şou tipli verilişlər barəsində ciddi araşdırmalar aparılır: “Bütün şou xarakterli verilişlərin siyahısı hazırlanıb. Araşdırma zamanı Milli Televiziya və Radio Şurası haqqında Əsasnamənin 32-ci bəndinə əsasən verilişə verilən tələblərin pozulması halları aşkar edilərsə, həmin verilişlər barəsində ciddi tədbirlər görüləcək”.\nQeyd edək ki, “Space” telekanalının rəhbərliyi efirdə səslənən qeyri-etik sözlərə görə müğənni Səidə Sultanı efirdən uzaqlaşdırıb. Verilişin aparıcılığı isə jurnalist Tahirə Məmmədqızına həvalə olunub.\nO, birinci efir günündən sonra musavat.com-a açıqlama verib: “Space” telekanalına şəxsən televiziyanın rəhbəri Vaqif Mustafayev tərəfindən dəvət olunmuşam. Artıq hər kəsə məlumdur ki, xoşagəlməz olaylardan sonra “Space” televiziyasına qarşı böyük həssaslıq var. Bu səbəbdən də telekanal rəhbərliyi “Əsl şou” verilişinin heyətində köklü dəyişikliklər etdi və aparıcılıq mənə etimad olundu. Veriliş efirə getməzdən iki gün öncə Vaqif Mustafayev yeni heyət ilə geniş müzakirələr apararaq, öz tövsiyələrini verdi”.\nTahirə Məmmədqızı verilişin yeni prinsiplər üzərində qurulduğunu da deyib: “Bundan öncəki verilişlər mövzu üzərində qurulmurdu. Lakin artıq “Əsl şou”nun hər bir yayımı konkret bir mövzuya əsaslanacaq, həftə və ya gün ərzində aktual olan məsələlərə toxunulacaq. Çalışacağıq ki, verilişə tamaşaçıların sevdiyi incəsənət nümayəndələrini dəvət edək. Əsas odur ki, verilişdə daha efir qaydaları pozulmayacaq, tamaşaçılar qeyri-etik davranışlar görməyəcəklər”.\nXatırladaq ki, bu günlərdə “Space” TV-nin efirində yayımlanan və Vüsalə Kərimovanın aparıcılıq etdiyi verilişdə müğənni Mətanət Əsədova ilə yazar Əziz Musaoğlu bir-birilərinə qarşı biabırçı şəkildə təhqiredici sözlər işlətmişdilər. Bunun ardınca həmin telekanalda yayımlanan “Əsl şou”da müğənni Səidə Sultan həmkarı Rəhim Rəhimli ilə söhbətdə qeyri-etik ifadələrə yol vermişdi.\nHər iki olay cəmiyyətdə ciddi narazılıqla qarşılanmışdı. Milli Televiziya və Radio Şurası (MTRŞ) isə bu məsələyə qarışaraq, televiziya rəhbərliyinin həmin olaylarla bağlı ciddi tədbirlər görməyəcəyi təqdirdə, telekanalın yayımının bir ay müddətinə dayandırılacağı barədə xəbərdarlıq etmişdi.\nSəidə Sultan “Space”dən qovuldu\n“Space”in yayımı dayandırıla bilər — MTRŞ\nQalmaqallı veriliş bağlanır: “Space”dən növbəti…\nQulu Məhərrəmli: “Telekanallar ciddi təhlükəyə…


Sumqayıtda iki uşaq anası iyulda itkin düşüb | Report.az\nSumqayıtda iki uşaq anası iyulda itkin düşüb Sumqayıtda 1993-cü il təvəllüdlü Abdulova Gültəkin Əkbər qızı itkin düşüb.\n8 Sentyabr , 2021 08:53\nSumqayıtda 1993-cü il təvəllüdlü Abdulova Gültəkin Əkbər qızı itkin düşüb.\nBu barədə “Report”a qadının həyat yoldaşı B.Abdulov məlumat verib.\nB.Abdulovun sözlərinə görə, qadın iyulun 22-də yaşadığı evdən çıxıb və bu günə qədər geri qayıtmayıb. Ailə üzvləri bununla bağlı hüquq-mühafizə orqanlarına məlumat veriblər. Məlumata görə, tanışları G.Abdulovanı son dəfə Şəhidlər Xiyabanında görüblər.\nQeyd edək ki, qadının iki övladı var. G.Abdulova psixoloji problemdən əziyyət çəkir. Onu görənlərdən və ya qadın barəsində məlumatı olanlardan 055-813-67-93 telefon nömrəsinə zəng etmələri xahiş olunur.


« Nisa surəsi, 157-158-159-cu ayələrin təfsiri\nSad surəsi, 37-ci ayəsinin təfsiri »\n8-ci ayə: Biz onların boyunlarına dəmir həlqələr (zəncir) keçirtmişik. (O həlqələr) onların lap çənələrinə dirənmişdir. Buna görə də başları yuxarı qalxmış, gözləri aşağı dikilmişdir”. Allah “eqoistdirlər” deyir. 18-ci ayə: “Dedilər ki: “Hər halda biz sizlərdən ötəri uğursuzluğa uğradıq. Həqiqətən, əgər əl çəkməsəniz”. Baxın, müsəlmanları nə ilə ittiham edirlər “And olsun, sizi daşqalaq edəcəyik”.\nHər dövrdə bu xurafat (haqq dəlili inkar edən, azğın) Ərgənakon başı, iddia edilən Ərgənakon terror təşkilatının azğın, eqoist başı hər dövrdə olub “and olsun, sizi daşqalaq edəcəyik” bu faciəvi şəkildə öldürmə üsullarından biridir “və mütləq bizdən sizə şiddətli bir əzab toxunacaq”. Sizə işgəncə edəcəyik, döyəcəyik, söyəcəyik, hər cür rüsvayçılıq edəcəyik. 19-cu ayə: “Dedilər ki…” Müsəlmanlar cavab verir. “Sizin (uğursuzluğunuz) öz ucbatınızdandır” əsl uğursuz sizsiniz. “Məgər sizə öyüd-nəsihət verildikdə (onu uğursuzluğa yozursunuz)! Xeyr, siz (günah etməkdə) həddi aşan bir camaatsınız!” 20-ci ayə:\n“Şəhərin ən ucqar yerindən bir adam çaparaq gəlib dedi:”Atı ilə çaparaq gələn hz.Xızır (ə. s.)-dır, inşaAllah. 21-ci ayə: “Sizdən (haqqa dəvət müqabilində) heç bir muzd (mükafat) istəməyən və özləri də doğru yolda olan kəslərin ardınca gedin!” Onların doğru olduqlarını haradan bilir? Vəhy yolu ilə bilə bilər. Onların ödəniş istəmədiyini görür və doğru yolda olan kəslər məhz onlar olduqlarını deyir. 22-ci ayə: “Axı mən niyə məni yaradana ibadət etməməliyəm?! Siz də (qiyamət günü) Onun hüzuruna qaytarılacaqsınız!” 23-cü ayə: Mən heç Ondan başqa tanrılar qəbul edərəm?! Əgər Rəhman mənə bir zərər yetirmək istəsə, onların şəfaəti mənə heç bir fayda verməz və onlar məni (Allahın əzabından) xilas edə bilməzlər.”\nYəni onlar nə dünyada bir faydaları olmaz, nə də axirətdə məni qurtara bilməzlər, şəfaətlərlə də qurtara bilməzlər. 25-ci ayə: “Həqiqətən, mən sizin Rəbbinizə iman gətirdim. Məni eşidin!” 26-cı ayə: “Ona “Cənnətə daxil ol!―deyildi. Dedi: “Kaş qövmüm biləydi”. 27-ci ayə: “Rəbbim məni niyə bağışladı və nəyə görə hörmət sahiblərindən etdi!” Allah onun cənnətdəki halını ifadə edir. 28-ci ayə: “Ondan sonra tayfasının üstünə göydən heç bir qoşun göndərmədik və heç göndərən də deyildik. 29-cu ayə: (Onların cəzası) ancaq dəhşətli (tük ürpədici) bir səs oldu. Dərhal məhv olub (şam kimi sönüb) getdilər”. Yəni qışqırıq səsi, necə ki, topluca bir bəla gəldiyində qışqırarlar, fəryad edərlər, elə qışqırıq səsi. Hər evdən və hər yerdən eşidilən bir qışqırıq.\n30-cu ayə: “Vay bu bəndələrin halına! Onlara elə bir peyğəmbər gəlməz ki, ona istehza, (lağ) etməsinlər!”. Müsəlmanlarla həmişə lağ etmişlər. Elə meymun da maraqlı bir şey gördüyündə əli ilə, barmağı ilə işarə edərək gülür, lağ edir. Onlar da meymun kimi lağ edirlər. Allah burada bir möcüzəni də ifadə edir. 38-ci ayə: “Günəş də (qüdrət əlamətlərimizdən biri kimi) özü üçün müəyyən olunmuş yerdə seyr edər. Bu, yenilməz qüvvət sahibi olan, (hər şeyi) bilən Allahın təqdiridir (əzəli hökmüdür)”. Bir sona doğru gedir. Günəş, Veqa ulduzuna doğru sürətlə irəliləyir, əvvəl-axır toqquşacaq, inşaAllah.


Vasif Talıbov Naxçıvanda arı ailələrinin sayının artdığını bildirib\n30.12. 2011. sayı: 246(20.404)\nDÖRDÜNCÜ ÇAĞIRIŞ NAXÇIVAN MUXTAR RESPUBLİKASI ALİ MƏCLİSİNİN DÖRDÜNCÜ SESSİYASINDA NAXÇIVAN MUXTAR RESPUBLİKASI ALİ MƏCLİSİNİN SƏDRİ VASİF TALIBOVUN MƏRUZƏSİ\n...Bu gün Azərbaycan və onun Naxçıvan Muxtar Respublikası sürətli inkişaf yolundadır. Bu inkişaf, iqtisadi və ictimai – siyasi sabitliyin təmin olunması ulu öndər Heydər Əliyevin siyasətinin davam və inkişaf etdirilməsi, Heydər Əliyev yoluna və onun quruculuq xəttinə sədaqət nəticəsində mümkün olmuşdur. Ümummilli liderimizin müəyyənləşdirdiyi inkişaf strategiyasını uğurla davam etdirən hörmətli Prezidentimiz İlham Əliyevin rəhbərliyi altında Azərbaycanın inkişaf tarixində yeni mərhələ başlanmışdır...\n...Ölkə başçısı cənab İlham Əliyev demişdir: “Naxçıvanda çox böyük quruculuq işləri aparılır. Burada gedən quruculuq – abadlıq işləri, yeniləşmə, infrastruktur layihələri – bütün bunlar göstərir ki, Azərbaycanın qədim torpağı Naxçıvan çox sürətlə inkişaf edir və naxçıvanlılar ölkəmizin hərtərəfli inkişafına öz töhfələrini verirlər...”\n...2011-ci ildə arıçılıqla məşğul olan təsərrüfat subyektlərinin sayı artaraq 2 min 850-yə çatmışdır. Bu isə öz növbəsində arı ailələrinin sayının və bal istehsalı həcminin də artması ilə nəticələnmişdir.\nDÖRDÜNCÜ ÇAĞIRIŞ NAXÇIVAN MUXTAR RESPUBLİKASI ALİ MƏCLİSİNİN DÖRDÜNCÜ SESSİYASI KEÇİRİLMİŞDİR\nDekabrın 29-da dördüncü çağırış Naxçıvan Muxtar Respublika Ali Məclisinin dördüncü sessiyası keçirilmişdir. Sessiyanın müzakirəsinə aşağıdakı məsələlər verilmişdir:\n1. 2011-ci ildə Naxçıvan Muxtar Respublikasının sosial – iqtisadi inkişafının yekunları.\n2. Naxçıvan Muxtar Respublikasının 2012-ci ildə dövlət büdcəsinin təsdiq edilməsi.\n3. Naxçıvan Muxtar Respublikası Dövlət Sosial Müdafiə Fondunun 2012-ci il büdcəsinin təsdiq edilməsi.\n4.Naxçıvan Muxtar Respublikasının İnsan Haqları üzrə Müvəkkili (Ombudsman) haqqında Qanununda dəyişiklik edilməsi.\n5. Naxçıvan Muxtar Respublikasının İnsan Haqları üzrə Müvəkkilin hesabatı...


Kəskin hava şəraiti Lənkəranı iflic etdi - FOTOSESSİYA\n17:47 21 Fevral 2015\nFevralın 20-də axşam saatlarından intensiv yağışın qara çevrilməsi ilə Lənkəranda da bir sıra problemlər yaranıb.\nAPA-nın məlumatına görə, rayonun bir sıra yaşayış məntəqələrində gecə saatlarından elektrik enerjisinin verilişində məhdudiyyətlər tətbiq olunub. Hazırda rayonun ucqar kəndlərində qarın qalınlığı 10-15, şəhər və ətraf yaşayış məntəqələrində isə 4-5 santimetr təşkil edir. Yağan qarın əriməsi ilə Lənkəran-Lerik yolunun rayonun Darquba kəndi ərazisindən keçən hissəsi və şəhərin əsas küçələrini sel suları basıb, nəqliyyat vasitələrinin və piyadaların hərəkəti çətinləşib.\nXəbərin orijinal ünvanı: http://news.milli.az/society/325950.html\nKəskin hava şəraiti Lənkəranı iflic etdi FOTOSESSİYA


DİN-dən polisin fəaliyyətinə müdaxilə edənlərə XƏBƏRDARLIQ | Hokm.Az\n21 Sentyabr 2021 - 11:49 48\n“Polisin fəaliyyətinə müdaxilə “Polis haqqında” Azərbaycan Respublikasının Qanunu ilə tənzimlənir”.\nBu barədə Hokm.az-ın sorğusuna cavab olaraq, Daxili İşlər Nazirliyinin Mətbuat Xidmətinin KİV və ictimaiyyətlə əlaqələr şöbəsinin rəisi, polis mayoru Elşad Hacıyev bildirib ki, qanunla səlahiyyət verilən şəxslərdən başqa, hər hansı şəxsin istənilən səbəbdən polisin qanuni fəaliyyətinə məhdudiyyət qoyması, təsir və müdaxilə etməsi yolverilməzdir:\n“Bununla bağlı “Polis haqqında” Qanunun 8-ci maddəsində hüquq norması var. Həmin normaya görə, polisin fəaliyyətinə qanunsuz müdaxilə Azərbaycan Respublikasının qanunvericiliyinə müvafiq qaydada məsuliyyətə səbəb olur.\nPolisin fəaliyyətinə müdaxilə əməlin, yaxud hərəkətin tərkib əlamətinə görə, intizam, inzibati və cinayət məsuliyyəti yarada bilər. Əgər hansısa vətəndaş polisin fəaliyyəti ilə bağlı qarşılaşdığı, başqa sözlə, neqativ zənn etdiyi halla rastlaşarsa, bununla bağlı Daxili İşlər Nazirliyinə şikayət edə bilər. Daxil olan bütün şikayətlərə operativ reaksiya verilir, təfərrüatı tam və hərtərəfli yoxlanılır”.


Mehriban Əliyeva Binədə “Ümid yeri” uşaq sığınacağının yeni binasının açılışında iştirak edib\n“Ümid yeri” uşaq sığınacağının köhnə binası müasir tələblərə cavab vermədiyindən Heydər Əliyev Fondu tərəfindən yeni bina inşa olunub...\nBakı, Aytən Əliyeva, İnteraz - 14 Iyun 2019, 08:43\nİnterAz xəbər verir ki, “Ümid yeri” uşaq sığınacağının köhnə binası müasir tələblərə cavab vermədiyindən Heydər Əliyev Fondu tərəfindən yeni bina inşa olunub.\nBirinci vitse-prezident Mehriban Əliyeva binada yaradılan şəraitlə tanış olub. Müəssisənin rəhbəri Nigar Mənsimova “Ümid yeri” uşaq sığınacağının fəaliyyəti barədə Mehriban Əliyevaya məlumat verib.\nQeyd edilib ki, uşaq sığınacağı 1997-ci ildə təsis olunub. Burada 18 yaşınadək şəxslər məskunlaşır. Sığınacaqda qaldıqları müddətdə onlara hüquqi, mənəvi, sosial və tibbi yardımlar edilir, uşaqların cəmiyyətə adaptasiya olunmalarına və təhsil almalarına dəstək göstərilir.\nSonra Birinci vitse-prezident Mehriban Əliyeva uşaq sığınacağının sakinləri ilə görüşərək onlarla söhbət edib. On yaşlı Ömər Musayev yeni binada yaradılan şəraitin onların ürəyincə olduğunu söyləyib. Deyib ki, burada təhsil almaq, asudə vaxtlarını maraqlı keçirmək üçün bütün imkanlar var. O, görülən işlərə görə sığınacaq sakinlərinin adından Birinci vitse-prezident Mehriban Əliyevaya təşəkkürünü bildirib. Uşaqların arzuları ilə maraqlanan Heydər Əliyev Fondunun prezidenti sığınacaq sakinlərinin yanına yenə də qonaq gələcəyini deyib. Mehriban Əliyeva qeyd edib ki, indi bütün lazımi şəraitlə təmin olunan uşaqların əsas vəzifəsi yaxşı oxumaqdır. Müəssisənin balaca sakinləri Birinci vitse-prezidentə musiqiyə, rəsm çəkməyə həvəs göstərdiklərini söyləyiblər, mahnı ifa ediblər.\nBirinci vitse-prezident Mehriban Əliyeva “Ümid yeri” uşaq sığınacağına fəaliyyətində uğurlar arzulayıb.


Cümhuriyyət qurucularının təhsil siyasəti\n1917-ci ilin fevralında Rusiyada Romanovlar mütləqiyyəti devrildi. Ölkədə demokratik respublika tipli dövlət forması yaratmaq üçün Müəssislər Məclisinə seçkilər keçirilməsi qərara alındı. Monarxiya rejimi aradan qaldırıldıqdan sonra hakimiyyətə gələn Müvəqqəti hökumət Cənubi Qafqazın idarəçiliyi üzrə Xüsusi Komitə yaratdı. Lakin Müvəqqəti hökumət uzun müddət hakimiyyətdə qala bilmədi. 1917-ci ilin oktyabrındakı hakimiyyət çevrilişi nəticəsində Cənubi Qafqazdan Rusiyanın Müəssislər Məclisinə seçilən deputatlar Petroqrada və Moskvaya gedə bilmədilər. Bolşeviklər Müəssislər Məclisini buraxdıqdan sonra, onlar 1918-ci il fevralın 23-də Tiflisdə Cənubi Qafqazın ali hakimiyyət orqanı olan Zaqafqaziya Seymini yaratdılar. Lakin istər daxili, istərsə də xarici siyasət sahəsində kəskin milli mənafe ziddiyyətlərinin olması Zaqafqaziya Seyminin zəruri addımlar atmasına imkan vermədi. Nəticədə, gürcü nümayəndələri Seymdən çıxdılar və 1918-ci il mayın 26-da Gürcüstanın müstəqilliyini elan etdilər (bax: Azərbaycan Xalq Cümhuriyyəti Ensiklopediyası. I cild. Bakı, 2004, səh.,28). Zaqafqaziya Seymi dağıldıqdan bir gün sonra, mayın 27-də Azərbaycanın istiqlaliyyətini elan etmək və ilk Azərbaycan hökuməti yaratmaq üçün Seymin bütün müsəlman nümayəndələri Tiflisdə toplandı. Hərtərəfli müzakirədən sonra onlar belə ağır bir zamanda Azərbaycanın idarə olunmasını öz üzərlərinə götürmək qərarına gələrək özlərini Azərbaycanın Milli Şurası elan etdilər. Bu iclasda Milli Şuranın rəyasət heyəti seçildi. Rəyasət heyətinə M.Hacınski, N.Yusifbəyov, X.Xasməmmədov, M.Y.Cəfərov, X.Məlik Aslanov, C.Hacınski, Ə.Şeyxülislamov, X.Sultanov daxil oldular. Gizli səsvermə yolu ilə M.Ə.Rəsulzadə Azərbaycan Milli Şurasının sədri seçildi. (bax: Azərbaycan Xalq Cümhuriyyəti (1918-1920) Parlament (stenoqrafik hesabatlar). I cild, səh.4).\nİlk Xalq Maarif Nazirliyi\nAzərbaycan Xalq Cümhuriyyəti yarandığı gündən xalq maarifinin inkişafına xüsusi diqqət yetirirdi. Çünki çar hakimiyyəti Rusiyanın müstəmləkə əsarəti altında olan xalqlarının milli-siyasi mənlik şüurunun oyanmasına hər vasitə ilə mane olmuşdu. Hökumət, bir tərəfdən, xalq təhsilinin inkişafı ilə razılaşmağa məcbur olurdu. Çünki dünyada elm və texnikanın sürətlə inkişafı Rusiyada da maarifin və xalq təhsilinin tamamilə yenidən qurulmasını tələb edirdi. Digər tərəfdən, çarizm xalqın oyanmaqda olan şüurunun qarşısını almaq üçün xalq maarifi işini məhdud çərçivədə saxlamaq istəyirdi. Çar Rusiyasında xalq maarifi və onun əsas daşıyıcısı olan müəllimlər hökumət tərəfindən hər cür həqarət və təqiblərə məruz qalırdı. Ucqarlarda, o cümlədən Şimali Azərbaycanda, vəziyyət daha dözülməz idi. Burada zorla ruslaşdırma siyasət yeridilir, təhsil əsasən, rus dilində aparılır, milli dil və mədəniyyətin inkişafına hər cür əngəllər törədilirdi. 1918-ci il mayın 28-də Azərbaycanın müstəqilliyi elan edildiyi gün Fətəli xan Xoyskinin sədrliyi ilə yaradılmış birinci hökumət kabinetində Xalq Maarif Nazirliyi də təsis olundu. Nəsib bəy Yusifbəylinin başçılıq etdiyi nazirlik öz fəaliyyətinə Azərbaycan xalq maarifinin vəziyyətinin və bu sahədə həyata keçiriləcək vəzifələrin müəyyənləşdirilməsi ilə başladı.\nAzərbaycan Xalq Cümhuriyyəti hökuməti Tiflisdən Gəncəyə köçdükdən sonra - iyunun 30-da hökumətin qərarı ilə XMN-nə nazirliyin ştat cədvəlini müəyyənləşdirmək və Əsasnaməsini hazırlayıb hökumətə təqdim etmək tapşırıldı. 1918-ci il avqustun 2-də xalq maarif naziri tərəfindən hazırlanmış Əsasnamə baxılmaq və təsdiq üçün hökumətə təqdim olundu. Əsasnaməyə görə, XMN-nin ştatı nazirdən, nazir müavinindən, naziryanı şuradan, məktəbləri idarə etmək üçün ali və orta təhsil, ixtisas təhsili sahələri üzrə üç şöbədən ibarət təsdiq olundu (bax: Azərbaycan Xalq Cümhuriyyəti Ensiklopediyası. II cild. Bakı, 2005, səh.11).\nDövlət dili və milliləşdirmə\nAzərbaycan Cümhuriyyəti hökumətinin 1918-ci il 28 avqust tarixli qərarına əsasən, bütün ibtidai tədris müəssisələrində təhsil şagirdlərin ana dilində aparılmalı, dövlət dili olan Azərbaycan dilinin tədrisi isə məcburi surətdə həyata keçirilməli, ali, ibtidai və orta tədris müəssisələrində isə dərslər dövlət dilində aparılmalı idi. Azərbaycan dilini bilməyən şagirdlər üçün 3-cü və 4-cü siniflərdə Azərbaycan dili şöbələri açılmalı və burada Azərbaycan dili elə intensiv tədris olunmalı idi ki, iki ildən sonra həmin şagirdlər artıq bu dildə təhsillərini davam etdirə bilsinlər (bax: Rəhman Salmanlı. AXC-nin dil siyasəti. “Azərbaycan” qəzeti, 2016, 27 may).\nMaarif nazirinin qubernatorlara məktubu\nXalq maarif naziri N.Yusifbəyli 1918-ci il dekabrın 31-də Azərbaycan qubernatorlarına göndərdiyi məktubda göstərirdi ki, Azərbaycan Xalq Cümhuriyyətində maarif sahəsində qarşıda çox böyük və çətin vəzifələr durur. Nazirlik yeni məktəblər, müəllim kursları açmaqla, təhsil sahəsində ölkəni mümkün qədər qısa müddətdə lazımi səviyyəyə qaldırmaq üçün bütün qüvvələri səfərbərliyə aldı. Məktubda qeyd edilirdi ki, indiki zamanda yalnız yüksək maarifə malik olan xalq tərəqqi edə bilər.\nCümhuriyyət Hökumətinin həyata keçirdiyi tədbirlər nəticəsində artıq 1919-cu ilin əvvəllərində Azərbaycanda dövlət hesabına 23 orta ixtisas təhsili məktəbi və 637 ibtidai məktəb fəaliyyət göstərirdi. 1918-ci ildə Zaqafqaziya dairəsində 25 ibtidai məktəbin açılması üçün nazirlik 199 min manat pul ayırmışdı.\nQadınların təhsilinə xüsusi diqqət yetirilirdi. Orta təhsil müəssisələrində azərbaycanlı qızların sayı artırdı. Məsələn, əgər 1918-1919-cu tədris ilində Gəncə gimnaziyasında cəmisi 4 azərbaycanlı qız oxuyurdusa, 1919-1920-ci tədris ilində onların sayı 296 nəfərə çatmışdır (bax: Azərbaycan tarixi. Yeddi cildlik. V cild. Bakı, 2008, səh., 527).\nPedaqoji kursların 150 müdavimi\nMüəllimlər seminariyaları istisna olmaqla, 1919-1920-ci tədris ilində Azərbaycanın orta məktəblərində 9611 şagird təhsil alırdı ki, onların da 3115 nəfəri azərbaycanlı idi.\nXalq təhsilini milli zəmin üzərində yenidən qurmaq üçün ixtisaslı müəllim kadrlarına və dərs vəsaitlərinə böyük ehtiyac var idi. O dövrdə Azərbaycanda mövcud müəllim kadrları və dərs vəsaiti heç də kifayət qədər deyildi. Vəziyyətdən başlıca çıxış yolu Türkiyədən müəllim kadrları dəvət etmək və dərs vəsaitləri gətirmək, habelə qısamüddətli kurslarda Azərbaycan dilini bilən savadlı şəxslərdən müəllim kadrları hazırlamaq idi. Müəllimlərə olan ehtiyacı ödəmək üçün 1918-ci ildə Gəncə, Şəki və Zaqatalada qısamüddətli pedaqoji kurslar təşkil edildi və bu kurslarda 150 nəfər oxumağa başladı. Lakin Gəncədə fəaliyyət göstərən müəllim seminariyası kadrlara olan ehtiyacı ödəyə bilmirdi. Odur ki, Maarif Nazirliyi Qori Müəllimlər Seminariyasının Azərbaycan şöbəsinin müstəqil seminariya kimi Qazaxa köçürülməsi haqqında qərar qəbul etdilər. (bax: Elman Mirzəyev, Səma Babayeva. Azərbaycan Xalq Cümhuriyyəti və təhsil. “Xalq qəzeti”, 2018-ci il, 13 fevral).\nMüəllim seminariyasından başqa, xalq maarif sistemi üçün kadrlar hazırlayan müəssisələrdən biri də ali ibtidai məktəblər olmalı idi. Bu məqsədlə respublikanın Maarif Nazirliyi 1918-ci ildə bir sıra işlər görmüşdü: Göyçayda məktəb açılmış, Ağdamda, Nuxa (Şəki) qəzasının Qutqaşen kəndində belə məktəblərin açılması haqqında qərar qəbul edilmişdi.\nAXC hökuməti Türkiyədən dərsliklərin alınmasına 1 milyon manat ayırmışdı\nXMN məktəbləri dərs vəsaitləri ilə təmin etmək məqsədilə xüsusi komissiya yaratmışdı. Həmin komissiyanın fəaliyyətinə o dövrün görkəmli pedaqoqları Hüseyn Cavid, Mahmud bəy Mahmudbəyov, Abdulla Şaiq, Cəmo Cəbrayılbəyli, Səməd bəy Acalov, Fərhad Ağazadə, Abdulla bəy Əfəndizadə və b. cəlb edilmişdilər. 1919-cu ildə “Türk əlifbası”, “Təzə elmi-hesab”, “İkinci il”, “Yeni məktəb”, “Ədəbiyyat dərsləri”, “Müntəxəbat”, “Türk çələngi”, “Tarixi-təbii”, “Rəhbər cəbr” dərslikləri nəşr olundu.\n1919-cu il sentyabrın 18-də Azərbaycan Xalq Cümhuriyyəti Parlamentinin qərarı ilə xalq məktəbləri üçün Türkiyədən dərs kitabları almaq məqsədilə Xalq Maarif Nazirliyinə bir milyon manat vəsait ayrılmışdı.\nBDU - açılması nəzərdə tutulan 3 ali təhsil müəssisəsindən biri\nAzərbaycan Cümhuriyyəti Hökumətinin və Xalq Maarif Nazirliyinin təhsil sahəsində qarşısında duran ən ümdə vəzifələrdən biri də ölkədə ali təhsilin təşkili və ali təhsilli kadrların hazırlanması idi. Cümhuriyyət Hökumətinin fəaliyyət göstərdiyi qısa müddətdə Azərbaycanda üç ali təhsil ocağının - Bakı Dövlət Universitetinin, Əkinçilik İnstitutunun və Dövlət Konservatoriyasının təsis edilməsi barədə məsələ qaldırılmışdı. Onlardan yalnız birini - Bakı Dövlət Universitetinin açılmasını reallaşdırmaq mümkün oldu. Azərbaycan Xalq Cümhuriyyəti Parlamenti 1919-cu il sentyabrın 1-də “Bakı Dövlət Universitetinin təsisi haqqında” qanun qəbul etdi. 1919-cu il noyabrın 15-də Bakı Dövlət Universitetinin auditoriyalarında ilk mühazirələr oxundu.\nParlamentin 1919-cu il 1 sentyabr tarixli qərarı əsasında XMN-nin xətti ilə 100 nəfər azərbaycanlı gənc dövlət hesabına xarici ölkələrə - İngiltərə, İtaliya, Fransa və Türkiyəyə yola salınmışdı. Bir neçə tələbənin Rusiyanın təhsil müəssisələrinə göndərilməsi də qərara alınmışdı. Lakin xarici hərbi müdaxilə və vətəndaş müharibəsi getdiyinə görə, bu tədbir baş tutmamışdı. Xarici ölkələrə gedən cavanlar ali təhsil alıb Vətənə qayıtdıqdan sonra 4 il müddətində Azərbaycan hökumətinin təyinatı ilə işləməli idilər. Dövlət hesabına xaricə ali təhsil almağa göndərilən tələbələrdən başqa, Parlament komissiyası tərəfindən 31 nəfər əlavə abituriyent də seçilmişdi ki, onların da öz hesabına, yaxud mesenatların maliyyə dəstəyi ilə Qərbi Avropa ölkələrinin ali məktəblərində təhsil alması nəzərdə tutulmuşdu.\nAzərbaycan Xalq Cümhuriyyəti hökumətinin xalq maarifi sahəsində həyata keçirdiyi mühüm tədbirlərdən biri də ibtidai təhsil müəssisələri şəbəkəsinin genişləndirilməsi idi. Təkcə 1919-cu ildə Azərbaycanda dövlət hesabına 15 ali ibtidai məktəb fəaliyyət göstərirdi. Cümhuriyyət hökuməti eyni zamanda yaşlıların savadlandırılması qayğısına da qalırdı. Bu məqsədlə 1919-cu il sentyabrın 15-dən Bakı, Gəncə, Şuşa, Nuxa (Şəki), Zaqatala və Qazaxda yaşlılar üçün Azərbaycan dilini öyrədən xüsusi kurslar, 1919-cu ilin noyabrından isə Bakıda azərbaycanlı fəhlələr üçün texniki axşam kursları açılmışdı. Bu kurslarda 200 nəfərə yaxın azərbaycanlı fəhlə peşə təhsilini artırırdı. Xalq Maarif Nazirliyi bu kursların işinə yaxından kömək göstərirdi.\nAzərbaycan Cümhuriyyəti Xalq Maarif Nazirliyi ölkədə maarifin inkişafi üçün geniş tədbirlər planı hazırlamış, həmin plan Azərbaycan hökuməti tərəfindən bəyənilmiş və onun həyata keçirilməsinə razılıq verilmişdi. Lakin aprel işğalı (1920) bu planların gerçəkləşdirilməsini yarımçıq qoydu. Azərbaycan Xalq Cümhuriyyətinin cəmi 23 aylıq fəaliyyəti dövründə təhsil sahəsində həyata keçirdiyi tədbirlər sonralar Azərbaycanda xalq maarifinin təşkili və inkişafına mühüm kömək göstərdi.\n1998-ci il müstəqilliyimizin bərpasından sonra AXC-nin təhsil sahəsindəki ideyalarının ölkəmizdə ardıcıl gerçəkləşdirilməsinə başlandı.\nTəhsil sahəsində ümummilli lider Heydər Əliyevin və Prezident İlham Əliyevin rəhbərliyi ilə həyata keçirilən islahatlar nəticəsində hazırda Azərbaycan təhsili xeyli inkişaf etmişdir. Ulu öndər Heydər Əliyev Azərbaycan Respublikasının təhsil sahəsində islahatlar üzrə Dövlət Komissiyasının iclasındakı nitqində bu məsələni xüsusi açıqlamışdır: “İndi təhsil sistemində islahatların əsas məqsədi ondan ibarətdir ki, Azərbaycanın təhsil sistemi dünya təhsil sisteminin standartlarına uyğunlaşsın. Təbii ki, belə bir şəraitdə Azərbaycan özünün təhsil nailiyyətləri ilə inkişaf etmiş ölkələrin səviyyəsinə çatmaqla daha böyük uğurların sahibi ola bilər”.\nBakı şəhər 195 nömrəli tam orta məktəbin tarix müəllimi


Bu gün ali məktəblərin 21 ixtisası üzrə qabiliyyət imtahanları keçirilir\nMƏMLƏKƏT 10:14 / 27.08.2020\nAli təhsil müəssisələrinin 21 xüsusi qabiliyyət tələb edən ixtisasına qəbul üçün qabiliyyət imtahanları Dövlət İmtahan Mərkəzi (DİM) tərəfindən mərkəzləşdirilmiş qaydada keçirilir.\nDİM-dən Yenises.az-a verilən məlumata görə, imtahanlar Bakı və Naxçıvan şəhərlərində 8 binada keçiriləcək. Xüsusi qabiliyyət imtahanları Təsviri sənət, Musiqi sənəti, Teatr, kino və xoreoqrafiya sənəti və Memarlıq istiqamətləri üzrə keçiriləcək.\nAbituriyentlərin (subbakalavrların) tapşırıqlarını qiymətləndirmək üçün 34 Qabiliyyət İmtahanı Komissiyası(QİK) təşkil ediləcək. QİK-lərə müvafiq ixtisaslar üzrə mütəxəssis hazırlığını həyata keçirən ali təhsil müəssisələrinin mütəxəssisləri, yaradıcılıq ittifaqlarının üzvləri, Azərbaycan Respublikası Mədəniyyət Nazirliyinin müvafiq strukturlarının, digər təşkilat, komitə və birliklərin nümayəndələri və DİM-in əməkdaşları daxil edilirlər.\n24 avqust tarixindən başlayaraq abituriyentlər (subbakalavrlar) bəzi komissiyalar üzrə qabiliyyət imtahanına buraxılış vərəqələrini çap edə bilirlər. Digər komissiyalar üzrə buraxılış vərəqələri 28 avqust tarixindən başlayaraq Mərkəzin saytına yerləşdiriləcək.\n53-cü komissiyanı (xoreoqrafiya sənəti) seçən abituriyentlər (subbakalavrlar) qabiliyyət imtahanına gələrkən komissiyaya çəkisi, boyu, onurğa sütunu, ürəyi, ağ ciyərləri, görmə qabiliyyəti haqqında tibbi arayış təqdim etməli və özləri ilə rəqs paltarı gətirməlidirlər.